NADMA, agensi penyelamat dikerah bantu pindahkan mangsa banjir - Perdana Menteri

KUALA LUMPUR, 27 Februari- Agensi Pengurusan Bencana Negara (NADMA) serta agensi penyelamat telah dikerah bagi kerja-kerja memindahkan mangsa banjir di Terengganu dan Kelantan sejak semalam, kata Perdana Menteri Datuk Seri Ismail Sabri Yaakob.Menerusi satu hantaran di laman Facebook, beliau berkata Jabatan Bomba dan Penyelamat (JBPM) juga sedang melakukan kerja-kerja menyelamat di kawasan terjejas bagi memastikan proses pemindahan mangsa berjalan lancar."Angkatan Tentera Malaysia melalui Briged Kelapan Infantri Malaysia juga telah diatur gerak membantu mangsa di kedua-dua negeri. Ramai yang terjejas sedang diselamatkan dan dibawa ke tempat yang lebih selamat," kata Ismail Sabri.Pada masa sama, beliau juga telah mengarahkan NADMA memastikan kit makanan mencukupi di PPS selain Kementerian Kesihatan turut membantu dalam memastikan pencegahan penularan COVID-19 dilaksanakan di pusat pemindahan.Perdana Menteri turut meminta mangsa banjir mengikuti langkah-langkah keselamatan dan berpindah ke PPS atau tempat yang selamat untuk keselamatan diri dan keluarga."Sama-sama kita doakan agar keadaan banjir segera pulih dan mangsa dapat pulang ke kediaman masing-masing," katanya.Setakat pagi tadi, banjir di kedua-dua negeri terus mencatat peningkatan dan seramai 4,335 orang daripada 1,287 keluarga dilaporkan berada di pusat pemindahan sementara (PPS) di Terengganu manakala 3,222 orang daripada 1,034 keluarga di PPS Kelantan.


JPS rekodkan 52 kejadian banjir seluruh negara setakat ini

KUALA LUMPUR, 27 Februari- Jabatan Pengairan dan Saliran Malaysia (JPS) setakat ini telah merekodkan terdapat 52 bilangan kejadian banjir di seluruh negara bermula dari 23 sehingga 27 Februari 2022, masing-masing 25 kejadian di Terenggganu dan 21 kejadian di Kelantan yang dilanda banjir Monsun manakala Selangor merekodkan enam kejadian banjir kilat. Daerah Besut, merekodkan 10 kejadian banjir tertinggi bagi negeri Terengganu, jajahan Jeli merekodkan lapan kejadian banjir tertinggi bagi negeri Kelantan dan daerah Gombakmerekodkan tiga bagi negeri Selangor.Berdasarkan ramalan METMalaysia, amaran hujan berterusan (bahaya) yang dikeluarkan pada 10.45 pagi, 25 Februari 2022, JPS telah mengeluarkan dua amaran banjir bagi negeri Kelantan dan Terengganu. Bagi negeri Kelantan, untuk tempoh 24 hingga 26 Februari 2022, kumulatif hujan tertinggi direkodkan di stesen Ladang Kerila, jajahan Tanah Merah adalah sebanyak 450 mm.Berdasarkan rekod hujan ini kala ulangan purata yang dicerap adalah 6 ARI (Average Recurrence Interval) bagi tempoh tiga hari maksimum. Tiga lagi stesen hujan yang menunjukkan bacaan hujan yang tinggi bagi tempoh tiga hari maksimum ialah di stesen hujan Kg. Jenob, Tanah Merah sebanyak 447 mm, stesen hujan Air Lanas, Jeli 391 mm dan stesen hujan Rantau Panjang, Pasir Mas sebanyak 383 mm.Bagi negeri Terengganu, untuk tempoh 24 hingga 26 Februari 2022, kumulatif hujan tertinggi direkodkan di stesen hujan Kg. Embong, Hulu Terengganu adalah sebanyak 508 mm. Berdasarkan rekod hujan ini kala ulangan purata yang dicerap adalah 3 ARI bagi tempoh tiga hari.Selain stesen ini, tiga lagi stesen hujan yang menunjukkan bacaan hujan yang tinggi bagi tempoh tiga hari maksimum ialah di stesen hujan Tanjung Mentong, Hulu Terengganu sebanyak 491.5 mm, stesen hujan Yak Yah, Kemaman sebanyak 486 mm, dan stesen hujan Empangan Kenyir, Hulu Terengganu sebanyak 482 mm.Situasi semasa hujan pada 27 Februari 2022 sehingga jam 10 pagi di daerah Besut, bacaan hujan harian maksimum tertinggi adalah 270 mm di stesen Kg. Keruak dan di daerah Hulu Terengganu, bacaan hujan harian maksimum tertinggi adalah 643 mm di stesen Kg Embong.

Orang awam boleh mendapatkan maklumat hebahan amaran banjir dan juga status aras air sungai serta kelebatan hujan di seluruh Malaysia di laman sesawang Public Infobanjir iaitu publicinfobanjir.water.gov.my dan juga menggunakan aplikasi mobile apps MyPublic Infobanjir yang boleh dimuat turun melalui Google Play Store dan Apple Apps Store.


Peniaga rugi RM300,00 kedai runcit rosak dipukul ribut rayu bantuan

KUALA NERUS, 27 Februari- Seorang peniaga di Kampung Padang Nenas, Kuala Nerus mengalami kerugian hampir RM300,000 selepas pasar mini miliknya rosak dipukul ribut dalam kejadian pagi semalam.  Menurut Ahmad Khaliff Muzaffar Md Yani, 33 tahun kejadian kira-kira jam 10 pagi itu menyebabkan sebahagian struktur atap dan barangan runcit serta barangan basah rosak.  Katanya ketika kejadian, dia yang dalam perjalanan menghantar pesanan pelanggan dimaklumkan tentang kejadian berkenaan oleh salah seorang pekerja yang berada di kedai.  Ketika tiba di kedai, dia mendapati barangan jualan termasuk peralatan elektrik rosak.  "Rasa terkejut, sedih teramat sedih sebab modal sangat besar dan kita pun baru ada buat pinjaman jadi sekarang, saya kekeringan modal, saya harap keraajaan bantu saya," kata Ahmad Khaliff.Sementara itu, Pegawai Kebajikan Masyarakat Daerah Kuala Terenganu dan Kuala Nerus Ghazali Awang ketika dihubungi berkata sebanyak 172 buah rumah kediaman terjejas dengan insiden ribut.  Katanya bantuan dari segi pembaikian kerosakan rumah akan disalurkan menerusi Sekretariat Tabung Darul Iman.


Maritim Johor tahan kapal tangki bersauh tanpa kebenaran, 17 kru warga Filipina ditahan

JOHOR BAHRU, 27 Februari- Agensi Penguatkuasaan Maritim Malaysia, menahan sebuah kapal tangki yang bersauh tanpa kebenaran di perairan Johor Timur, sejak 23 Februari lalu. Kapal ditahan di kedudukan 14 batu nautika Timur Tanjung Kelesa, petang semalam. Pengarah Maritim Negeri Johor, Laksamana Pertama Maritim Nurul Hizam Zakaria berkata, kapal yang berdaftar dari Liberia itu dikendalikan 17 kru lelaki warganegara Filipina berusia antara 23 hingga 66 tahun. Nakhoda dan Ketua Jurutera kapal dibawa ke Pejabat Zon Maritim Tanjung Sedili untuk siasatan lanjut mengikut Seksyen 491B(1)(L) Ordinan Perkapalan Saudagar 1952. Sabit kesalahan boleh dikenakan denda tidak melebihi RM100,000 atau penjara tidak melebihi dua tahun atau kedua-duanya sekali.


Empat sekeluarga maut bertembung pacuan empat roda

KUALA LUMPUR, 27 Februari - Empat sekeluarga maut dalam kemalangan selepas kenderaan dinaiki mereka bertembung dengan sebuah pacuan empat roda yang hilang kawalan di Lebuhraya Sultan Iskandar berhampiran pejabat Jabatan Perhutanan Semenanjung di sini pagi tadi.Mangsa dikenali sebagai P. Milan Damani, 32, isterinya C.Tinisha, 31 dan dua anak mereka Rihaan Ivaan Damani (4) dan Ishaan Ivaan Damani (3).Jabatan Bomba dan Penyelamat (JBPM) Kuala Lumpur, dalam kenyataan hari ini memaklumkan kemalangan membabitkan kereta MPV yang dinaiki mangsa dan sebuah pacuan empat roda yang hilang kawalan, sebelum memasuki laluan bertentangan."Keempat-empat mangsa meninggal dunia akibat rempuhan itu manakala pemandu pacuan empat roda berkenaan cedera ringan."Kerja-kerja mengeluarkan mayat mangsa yang tersepit dalam MPV mengambil masa kira-kira sejam dan (mayat) kemudian dihantar ke Hospital Kuala Lumpur untuk tindakan lanjut," menurut kenyataan itu.

Pihaknya menerima panggilan kecemasan pada 10.52 pagi sebelum dua jentera dan sebuah ambulans, berserta 14 anggota dari Balai Bomba dan Penyelamat Titiwangsa dan Sri Hartamas, dikejarkan ke tempat kejadian.“Kerja-kerja mengeluarkan mayat mangsa yang tersepit dalam MPV mengambil masa kira-kira sejam dan (mayat) kemudian dihantar ke Hospital Kuala Lumpur untuk tindakan lanjut," katanya.


Mati lemas jatuh sungai ketika memukat

BALING, 27 Februari- Seorang pemuda ditemukan lemas selepas terjatuh ke dalam sungai ketika hendak memukat ikan.  Kejadian berlaku di Sungai Besar Kampung Padang Pulai, Kuala Ketil dekat Baling, Kedah, pagi tadi. Ketua Polis Daerah Baling, Supritendan Shamsuddin Mamat berkata, mangsa, Muhammad Shauqi Ashraf Jasni, 26 tahun, berasal dari Kampung Padang Pulai keluar dari rumah kira-kira pukul 7 pagi dan pergi ke sungai berkenaan dengan menaiki motosikal untuk memukat ikan.Bagaimanapun, kira-kira pukul 8.30 pagi, mangsa disedari hilang oleh ayahnya sebelum memaklumkan kejadian itu kepada polis dan penduduk kampung.Mangsa yang mempunyai penyakit sawan dipercayai terjatuh dan tergelincir ke dalam sungai.Mayat mangsa ditemui penduduk kampung tidak jauh dari lokasi mangsa memasang pukat kira-kira pukul 11.45 pagi.Mayat mangsa dibawa ke Unit Forensik, Hospital Kulim untuk bedah siasat.


Ke arah fasa endamik, "Duta Endemik" akan diwujudkan

TANJUNG PIAI , 27 Februari - Kerajaan sedang merangka untuk mewujudkan "Duta Endemik".Ini kearah menuju ke fasa endemik.Pasukan ini merupakan inisiatif komprehensif yang dianggotai pelbagai pihak termasuk ahli-ahli Komuniti Keluarga Malaysia di seluruh negara.Jelas Menteri Komunikasi dan Multimedia Tan Sri Annuar Musa, langkah itu bagi memastikan Prosedur Operasi Standard (SOP) mencegah COVID-19 dalam kalangan masyarakat dipatuhi bersesuaian dengan suasana fasa endemik nanti."Antaranya syarikat-syarikat penerbangan yang sentiasa menerima kemasukan rakyat luar negara, jadi mereka perlu proaktif mengingatkan penumpang tentang perkara yang harus dilakukan dengan situasi endemik. Kami juga dapat pengesyoran daripada pihak Pos Malaysia Bhd yang mana mereka ini berjalan ke kampung-kampung untuk buat penghantaran. Mereka juga boleh menjadi duta endamik," Kata Annuar selepas majlis Penyampaian Watikah Komuniti Keluarga Malaysia Zon Barat di Tanjung Piai, Johor.Inisiatif bagi mewujudkan "Duta Endemik" akan dibincangkan terperinci pada Mesyuarat Menteri Kuartet COVID-19, minggu depan.


Hari Kebersihan Negeri Kedah pada setiap Jumaat

ALOR SETAR, 27 Februari - Hari Jumaat diisytiharkan sebagai Hari Kebersihan Negeri Kedah.  Menteri Besar Kedah Datuk Seri Muhammad Sanusi Md Nor berkata, program itu merupakan inisiatif Kerajaan Negeri yang bermatlamat menggalakkan pembudayaan amalan membersih rumah sendiri pada setiap Jumaat dalam kalangan rakyat negeri itu.Muhammad Sanusi berkata, hari Jumaat dipilih sebagai hari kebersihan kerana ia adalah hari cuti bagi Kedah dan sangat sesuai untuk menjalankan aktiviti bersama-sama keluarga. Tujuan utama bagi membasmi tempat-tempat berpotensi pembiakan nyamuk Aedes serta lain-lain serangga perosak sebagai mengurangkan kejadian penyakit berkaitan persekitaran yang tidak bersih. Program tersebut selari dengan Agenda Nasional Malaysia Sihat (ANMS) yang menekankan kebersihan persekitaran sebagai salah satu fokus utama.  Beliau berharap semua agensi sama ada kerajaan, swasta, Badan Bukan Kerajaan (NGO), sukarelawan, orang perseorangan dan semua lapisan masyarakat dapat memainkan peranan masing-masing dalam memastikan kejayaan Agenda Nasional Malaysia Sihat dan Program Kebersihan itu.

( Kurangkan kejadian penyakit berkaitan persekitaran yang tidak bersih)

"Jabatan Kesihatan akan mencadangkan langkah-langkah untuk melaksanakan rawatan bagi kita mengekalkan tahap kesihatan jasmani dan rohani rakyat negeri Kedah. Saya mengambil kesempatan ini untuk menyeru rakyat Kedah untuk sentiasa mengutamakan kesihatan masing-masing,"Kata Muhammad Sanusi selepas Perhimpunan Penjawat Awam Negeri Kedah bersama Menteri Besar dan Pelancaran Agenda Nasional Malaysia, (ANMS) peringkat Negeri Kedah di Wisma Darul Aman.  ANMS bertujuan untuk membudayakan gaya hidup sihat dan kelestarian persekitaran bagi seluruh rakyat Malaysia dalam menyokong kesejahteraan kesihatan. ANMS telah dilancarkan secara maya oleh Perdana Menteri, Datuk Seri Ismail Sabri Yaakob pada 11 November 2021. Agenda Nasional Malaysia Sihat akan dilaksanakan untuk tempoh 10 tahun bermula tahun 2021 hingga 2030 dan melibatkan empat teras utama.Iaitu Memantapkan Promosi Pembudayaan Hidup Sihat; Memantapkan Perkhidmatan Kesejahteraan Kesihatan; Memperkasakan Kawalan Kesihatan Kendiri; dan Memantapkan Kebersihan Persekitaran.


Penduduk tepi pantai bimbang keadaan ombak semakin besar

BACHOK, 27 Februari - Penduduk di Kampung Kemayang, yang tinggal berdekatan pantai bimbang dengan keadaan cuaca ketika ini, susulan amaran angin kencang dan ombak besar di beberapa kawasan di Pantai Timur yang dikeluarkan Jabatan Meteorologi Malaysia (MET Malaysia).Menurut penduduk di kampung itu Ramlah Omar, sejak seminggu lalu beliau tidak tidur lena berikutan keadaan angin kencang dan ombak besar.  Katanya apabila tiba waktu petang air ombak akan melintasi tebing sehingga memasuki rumah dan kedai makan miliknya berhampiran pantai.  "Beginilah keadaanya pada waktu pagi. Petang nanti keadaan ombak menjadi besar, macam semalam naik sampai ke benteng. Selalu memang tak macam ni. Peralatan kat bangsal rumah saya ni rosak sebabkan angin kuat semalam," kata Ramlah di sini.Sementara itu seorang lagi penduduk Mat Min berkata, sudah seminggu beliau tidak dapat membuka kedainya kerana keadaan ombak yang memasuki kedainya.  Mat Min buntu memikirkan punca pendapatan yang semakin berkurangan ekoran kedainya yang tidak dapat beroperasi.  Bukan sahaja bimbang kepada keluarga namun keselamatan pelanggan juga turut diutamakan.  "Saya memang bimbanglah, malam tak boleh tidur kerana angin kuat, ombak besar, bangsal di rumah pun runtuh," menurut Mat Min."Sekarang ni rasanya semakin teruk. Risau nak tidur waktu malam," kata penduduk, Nur Aishah Omar.


Jumlah penduduk terjejas banjir di Kelantan semakin meningkat

KELANTAN, 27 Februari - Situasi banjir di Kelantan semakin meningkat apabila 40 Pusat Pemindahan Sementara (PPS) dibuka membabitkan lima daerah di negeri itu.Berbanding semalam, jumlah penduduk terjejas banjir yang dipindahkan setakat pukul 12 tengahari tadi mencecah 3,973 orang daripada 1,429 keluarga.Menurut portal InfoBanjirJKM, Pasir Puteh antara daerah terbaharu dilanda banjir apabila empat PPS dibuka di daerah itu membabitkan 112 penduduk terjejas banjir daripada 30 keluarga. 12 PPS dibuka di daerah Pasir Mas melibatkan 2,755 penduduk terjejas banjir daripada 1,121 keluarga menjadikan daerah itu antara daerah paling teruk terjejas setakat ini.9 PPS dibuka di daerah Kuala Krai melibatkan 458 penduduk terjejas banjir daripada 131 keluarga manakala di Tanah Merah, sembilan PPS dibuka melibatkan 353 penduduk terjejas banjir daripada 84 keluarga. Di Jeli pula banjir sedikit menurun, bagaimanapun empat PPS masih dibuka melibatkan 268 penduduk terjejas banjir daripada 64 keluarga berbanding semalam.  Sementara itu, public info banjir JPS melaporkan, tiga sungai utama mencatatkan bacaan air sungai melebihi paras bahaya iaitu Sungai Kg Temangan Machang, Sungai Lanas di Air Lanas Jeli dan Sungai Golok di Kg Jenob, Tanah Merah.


Bekalan elektrik terganggu di Pantai Timur ambil jangka masa panjang untuk dipulihkan

KUALA LUMPUR, 27 Februari - Gangguan elektrik di beberapa kawasan yang terjejas di Terengganu dan Kelantan akan mengambil masa yang panjang untuk dipulihkan akibat hujan lebat dan ribut yang berlarutan di kedua-dua negeri itu sejak semalam.Tenaga Nasional Berhad (TNB) menerusi kenyataan di Facebook memaklumkan ini kerana terdapat banyak pokok tumbang dan menghempap tiang talian TNB.Lima kawasan yang terjejas di Terengganu ialah Kuala Terengganu, Kuala Berang, Kuala Nerus, Marang dan Setiu

Manakala enam kawasan di Kelantan melibatkan daerah Kota Bharu, Bachok, Pasir Puteh, Pasir Mas, Tumpat dan Machang"Orang ramai dinasihatkan agar tidak menghampiri talian TNB yang jatuh atau rosak."Pasukan teknikal sedang berusaha untuk memulihkan bekalan termasuk mengutamakan keselamatan semua pihak semasa kerja-kerja pemulihan bekalan." katanya di Facebook, hari ini.


Manfaatkan TVET dalam menempuh cabaran dunia teknologi terkini

KANGAR, 27 Februari- Penglibatan golongan muda dalam bidang Pendidikan dan Latihan Teknikal dan Vokasional (TVET) diharap dapat dijadikan sebagai "batu loncatan" untuk mereka membina masa depan.Ini dalam mengadaptasikan cabaran seperti Revolusi Perindustrian 4.0, gelombang Kecerdasan Buatan atau Artificial Intelligence (AI) dan dominasi automasi.Cabaran ini sedang berkembang pesat dan ia memerlukan sifat modal insan yang terlatih, cekap dan berdaya saing. Raja Muda Perlis Tuanku Syed Faizuddin Putra Jamalullail bertitah, golongan belia hendaklah sentiasa mahu mempelajari serta meneroka kemahiran dan ilmu baharu dari semasa ke semasa agar kekal relevan dengan keperluan industri.Selain itu, ia juga akan dapat mengurangkan isu pengangguran serta dapat meningkatkan taraf hidup keluarga masing-masing.Demikian titah baginda ketika menyantuni dan menyampaikan sumbangan agihan zakat Majlis Agama Islam dan Adat Istiadat Melayu Perlis (MAIPs) kepada Muhammad Turmidzi Abdul Rahim, yang tinggal bersama tiga orang ahli keluarga yang lain di Abi, Kangar. Turut hadir mengiringi Tuanku Raja Muda ialah Pengarah Urusan Kumpulan World Trade Centre Kuala Lumpur (WTCKL), Datuk Seri Dr Irmohizam Ibrahim.


Banjir di Terengganu: PPS dinaiki air, penduduk cemas

HULU TERENGANU, 27 Februari - Dua pusat pemindahan sementara (PPS) di Kampung Lubuk Periuk dan Kampung Peneh dilanda banjir awal pagi tadi.Penduduk yang sepatutnya berlindung di tempat 'selamat' itu cemas dan kebimbangan.Arus banjir yang terlalu deras menyebabkan penduduk kelam-kabut dan segera menyelamatkan harta benda serta keluarga mereka ke kawasan lebih tinggi.Pengerusi Jawatankuasa Pembangunan dan Keselamatan Kampung (JPKK) Lubuk Periuk Abdul Rasek Ali berkata, PPS di kampung itu yang menempatkan 315 penduduk terjejas banjir pada awalnya telah ditutup pada 1 tengah hari semalam.

(Air naik terlalu cepat susulan hujan lebat berterusan sejak malam tadi)

Penduduk dibenarkan pulang ke rumah masing-masing setelah banjir surut sepenuhnya."Namun, air naik lagi pada tengah malam menyebabkan lapan penduduk (empat keluarga) yang rumah mereka terletak di kawasan lebih rendah bergegas semula untuk berlindung ke PPS itu malangnya, PPS turut dinaiki air pada pukul 6.30 pagi tadi,""Ada penduduk tidak sempat pergi ke PPS dan jumlah penduduk yang terlibat kali ini masih belum dapat dipastikan kerana banyak rumah yang dinaiki air pagi ini dan kami masih membantu pasukan penyelamat dalam operasi memindahkan penduduk ke kawasan yang lebih tinggi," kata Abdul Rasek di sini.Kampung Lubuk Periuk dan Kampung Peneh antara lokasi yang sering terjejas banjir di daerah Hulu Terengganu setiap kali hujan lebat berterusan dalam tempoh yang lama.Sementara itu, penduduk Kampung Peneh Rosliza Abdul Ghani berkata, air naik terlalu cepat susulan hujan lebat berterusan sejak malam tadi."Memang suasana sangat kelam-kabut, tapi penduduk saling membantu menyelamatkan mangsa banjir yang terperangkap di rumah mereka terutama warga emas dan kanak-kanak untuk berlindung di Masjid Kampung Peneh,""Walaupun pekarangan masjid telah dinaiki air, bahagian dalam masjid masih selamat untuk berlindung buat sementara waktu dan ketika ini, kesemua 60 rumah di Kampung Peneh telah dinaiki air," kata Rosliza - BERNAMA


Lebih 8,000 penduduk dipindahkan ke 130 PPS di Terengganu dan Kelantan

KUALA LUMPUR, 27 Februari - Setakat pukul 9 pagi, sebanyak 12 daerah di Terengganu dan Kelantan terjejas akibat banjir.

Seramai 8,213 penduduk terjejas banjir melibatkan 2,583 keluarga ditempatkan di 130 Pusat Pemindahan Sementara (PPS).Di Terengganu, sebanyak 95 PPS dibuka bagi menempatkan 4,474 penduduk terjejas banjir. Ia membabitkan kawasan Setiu, Besut, Kemaman, Hulu Terengganu, Kuala Terengganu, Dungun Kuala Nerus dan Marang.Menurut laman sesawang InfoBencanaJKM, antara PPS dibuka termasuk Balai Raya Baru Seladang di Setiu, Dewan Terbuka Kg Belaoh di Besut, Dewan Sivik Air Putih di Kemaman dan PPS Balai Raya Kg Pengkalan Ajal di Hulu Terengganu.Sementara itu di Kelantan sebanyak 35 PPS dibuka menempatkan 3,739 penduduk terjejas banjir yang membabitkan 1,258 keluarga.Kawasan terlibat ialah Kuala Krai, Tanah Merah, Jeli dan Pasir Mas.PPS yang sedang dibuka melibatkan Masjid Lama Keroh di Kuala Krai, Sekolah Kebangsaan Lawang di Tanah Merah, Sekolah Menengah Kebangsaan Legeh di Jeli dan Sekolah Kebangsaan Gual Tinggi di Pasir Mas.


Penduduk terjejas banjir di Terengganu meningkat kepada 4,386 orang

KUALA TERENGGANU, 24 Februari- Banjir gelombang kelima di Terengganu menyaksikan penduduk terjejas terus meningkat kepada 4,386 orang berbanding 3,813 pada pukul 10 malam tadi.Ia susulan hujan lebat yang masih berlarutan di kebanyakan daerah sehingga pagi ini.Sekretariat Jawatankuasa Pengurusan Bencana Negeri menerusi kenyataan memaklumkan, 89 Pusat Pemindahan Sementara (PPS) dibuka di kesemua lapan daerah menempatkan 325 keluarga. Daerah Kemaman merekod jumlah penduduk terjejas banjir paling tinggi iaitu 976 orang yang ditempatkan di 21 PPS.Ia diikuti Setiu 802 orang; Hulu Terengganu, 773; Besut, 461; Kuala Nerus, 173; Dungun, 138; Kuala Terengganu, 58 dan Marang, lima.


Mangsa bot karam tiba di Jeti Maritim Malaysia Bukit Malut Langkawi

LANGKAWI, 27 Februari- 14 pemancing dan empat kru sebuah bot nelayan yang ditemukan selamat selepas bot dinaiki mereka karam petang semalam, tiba di Jeti Maritim Malaysia Bukit Malut Langkawi kira-kira pukul 11.45 malam tadi.Pengarah Agensi Penguatkuasaan Maritim Malaysia Negeri Kedah dan Perlis, Laksamana Pertama Maritim, Mohd Zawawi Abdullah berkata, kesemua mangsa menaiki Kapal KM Tenggol dan Bot Penyelamat 5. "Dua daripada mangsa mengalami kecederaan dan kini menerima rawatan di Hospital Sultanah Maliha Langkawi.  Salah seorang berkemungkinan patah kaki dan seorang lagi mengalami kecederaan pada tangan kiri, manakala 16 lagi mangsa didapati sihat dan pemeriksaan akan dilakukan," katanya. Kesemua mangsa yang berasal dari Banting, Selangor dan Kuala Lumpur itu berlepas dari jeti nelayan Kuala Perlis pada Khamis lalu dan dijadual pulang pada pagi Ahad. Sementara itu, salah seorang mangsa, Mohd Syarin Samsudin memberitahu, insiden berkenaan berlaku terlalu pantas. "Air masuk bot, jadi kami pun bergegas pakai jaket keselamatan dan semua keluar daripada bot.Tekong bagi amaran, kita kena tinggalkan bot begitu sahaja, kejadian tu berlaku dalam masa lima minit, daripada mula-mula air masuk sehingga bot tenggelam," katanya.Tekong bot, Basri Aziz pula memaklumkan, ombak tinggi menyebabkan bahagian hadapan dan bawah kapal pecah serta dimasuki air."Ombaknya melebihi lima meter, jadi kami balik dengan kelajuan empat atau tiga knot sahaja, tidak boleh lebih.Tidak boleh laju, papan depan pecah, papan bawah juga pecah dan air masuk ikut depan, memang tidak boleh hendak buat apa," katanya ketika menceritakan semula detik cemas kejadian tersebut.Operasi mencari dan menyelamat (SAR) kesemua mangsa sebelum ini disertai Tentera Laut Diraja Malaysia, Polis Diraja Malaysia, Jabatan Bomba dan Penyelamat Malaysia, Angkatan Pertahanan Awam Malaysia serta komuniti nelayan setempat.


RISDA cadang harga lantai getah dirunding bersama Malaysia, Thailand dan Indonesia

BANGKOK, 27 Februari- Pihak Berkuasa Kemajuan Pekebun Kecil Perusahaan Getah (RISDA) menyambut baik cadangan untuk mempergiat rundingan antara anggota Majlis Tripatite Getah Antarabangsa (ITRC).  Pengerusi RISDA, Datuk Seri Mohd Salim Mohd Sharif berkata, negara anggota ITRC Malaysia, Thailand dan Indonesia perlu sepakat dalam isu penetapan harga komoditi itu.  "Harapan kita supaya ianya dapat direalisasikan bersama dalam soal meletakkan harga lantai getah kerana semua pengeluar mesti duduk semeja bersama-sama agar perkara ini dapat dijamin harga yang baik, manakala impak kepada pekebun kecil juga mendapat sambutan yang baik menjelang tahun 2025," katanya.Beliau mengulas cadangan kawalan penawaran getah oleh anggota ITRC seperti yang dibincangkan Perdana Menteri, Datuk Seri Ismail Sabri Yaakob bersama rakan sejawatnya di Thailand, pada lawatan rasmi dua hari ke negara itu, Jumaat lalu.  Pengeluaran getah asli Malaysia pada tahun 2021 berjumlah 469,000 tan metrik, menurun 8.7 peratus berbanding tahun sebelumnya.  Jumlah itu meletakkan Malaysia di tangga ketujuh dalam pengeluaran getah dunia.  Sektor pekebun kecil merupakan penyumbang utama pengeluaran getah asli iaitu 90 peratus dengan pendapatan sebanyak RM2.28 billion bagi skrap, berbanding pendapatan pekebun kecil yang menghasilkan lateks sebanyak RM3.52 bilion.  Melalui Rancangan Malaysia ke-12 (RMke-12) RISDA melaksana Program Skim Insentif Lateks (SIL) bagi menggalakkan pekebun kecil menghasilkan lateks, sekaligus mengurangkan kebergantungan terhadap import lateks.  Dengan pelaksanaan SIL ini juga, pendapatan pekebun kecil yang menghasilkan lateks diharap dapat ditingkatkan sebanyak 30 peratus berbanding getah skrap.


Pemancing hilang ditemukan selamat

(Sebahagian daripada pemancing yang dilaporkan hilang petang tadi/Foto Media Sosial)

KANGAR, 26 Februari- Ke semua 18 mangsa termasuk empat kru sebuah bot yang dilaporkan hilang diperairan Langkawi awal petang tadi sudah ditemukan.Menurut pemilik bot Empayar Mahsuri menerusi status di Facebook, mangsa telah diselamatkan oleh sebuah bot pukat C2.RTM difahamkan, pihak Maritim dalam perjalanan untuk pengesahan maklumat dan pemancing serta semua kru kapal."Sama-sama, kita berdoa agar semua selamat dan dalam keadaan baik," menurut status tersebut.Sementara itu, rakan salah seorang pemancing, Rizal Hashim yang dihubungi wartawan RTM, memberitahu ke semua mereka ditemui terapung oleh bot tersebut, kira-kira 8.00 malam tadi.RTM turut difahamkan pihak APMM akan mengadakan sidang media mengenai perkara tersebut.Terdahulu, 18 pemancing termasuk 4 kru sebuah bot dilaporkan karam di kedudukan 9.4 batu nautika barat Pulau Beras Basah, Langkawi sekitar pukul 2 petang tadi.Pengarah Agensi Penguatkuasaan Maritim Malaysia Negeri Kedah dan Perlis, Laksamana Pertama Maritim Mohd Zawawi Abdullah berkata, KM TENGGOL, Bot PERKASA 1225 dan Bot PENYELAMAT 5 telah diatur gerak ke lokasi kejadian. Turut membantu pencarian Tentera Laut DiRaja Malaysia, Polis Diraja Malaysia, Jabatan Bomba dan Penyelamat Malaysia, Angkatan Pertahanan Awam serta komuniti nelayan setempat. Sektor operasi diperluaskan daripada 5 batu nautika ke 10 batu nautika berikutan penemuan beberapa objek timbul seperti tong ikan, tin biskut dan gabus yang dipercayai milik bot berkenaan.Penemuan barangan tersebut adalah pada jarak 4.8 batu nautika, barat daya dari posisi akhir bot berkenaan dilaporkan hilang.


PKRC MAEPS buka semula untuk atasi kesesakan di hospital

SERDANG, 26 Februari - Pusat Kuarantin dan Rawatan Covid-19 (PKRC) di Taman Ekspo Pertanian Malaysia (MAEPS) Serdang, Selangor yang mula beroperasi semalam, menerima 11 orang pesakit COVID-19, setakat 4 petang tadi.

Menurut Pengarah PKRC MAEPS, Dr Ferwahn Fairis Ab Karim, PKRC MAEPS kali ini beroperasi dalam skala kecil bagi merawat pesakit Kategori 1, 2A dan 2B."Data setakat ini menunjukkan bahawa sebahagian dari pesakit kategori ini memerlukan pemantauan dan rawatan kesihatan, tetapi boleh dilaksanakan di pusat kuarantin. "Dengan memasukkan pesakit kategori tersebut ke PKRC, dapat mengurangkan berlakunya kesesakan di hospital, katanya. Jelasnya, PKRC MAEPS masih beroperasi secara bersepadu dengan kerjasama pelbagai agensi membabitkan seramai 272 orang petugas.Bagi Pakar Kesihatan Awam UKM, Hospital Canselor Tuanku Muhriz, Prof Dr Sharifa Ezat Wan Puteh pula, pengoperasian semula PKRC MAEPS merupakan langkah proaktif Kementerian Kesihatan (KKM) dalam mengekang penularan gelombang Omicron."Jika kita lihat terdapat peningkatan kes yang tingi di Malaysia dan ini melibatkan peratus yang tinggi, kategori 1 dan 2. Walaupun kategori 3, 4 dan 5 sedikit, tetapi peningkatan kes secara keseluruhan menunjukkan bahawa virus masih aktif menular."Ini sesuai, ke arah fasa endemik di dalam negara. Bagaimanapun, isu yang wujud juga membebankan sistem kesihatan kerana masih perlu merawat dan juga melakukan pemantauan terhadap kes supaya tidak menjadi lebih teruk, pada masa sama juga perlu mengekang penularan wabak tersebut, katanya.Terdahulu Menteri Kesihatan, Khairy Jamaluddin memaklumkan PKRC MAEPS dibuka semula dengan kapasiti yang lebih kecil.Langkah berjaga-jaga itu juga bertindak sebagai penampan supaya hospital awam dapat terus merawat pesakit bukan COVID-19 dan pembedahan elektif tanpa sebarang gangguan.


Industri kreatif negara perlu dijenamakan semula untuk tarik pelabur, pembuat filem antarabangsa - Annuar

JOHOR BAHRU, 26 Februari - Industri kreatif negara perlu dijenamakan semula bagi menarik pelabur dan pembuat filem antarabangsa menggunakan kemudahan dan membuat penggambaran di negara ini.Menteri Komunikasi dan Multimedia, Tan Sri Annuar Musa berkata ia selaras dengan usaha kerajaan untuk mewujudkan peluang pekerjaan dan merancakkan aktiviti perniagaan yang lebih mesra filem untuk produksi antarabangsa dan domestik. "Satu perlumbaan yang baharu iaitu kita perlu meletakkan kedudukan negara dengan daya kompetitif yang tinggi dalam pelbagai bidang dan industri kreatif itu satu daripada bidang yang kita mahu melonjak ke hadapan dengan menggunakan pengalaman yang kita lalui termasuk semasa COVID-19, katanya.Beliau berkata demikian selepas mengadakan Lawatan ke Iskandar Malaysia Studi (IMS) Iskandar Puteri, Johor.Lawatan berkenaan merupakan inisiatif kerajaan turun padang mengenal pasti langkah penyelesaian bagi mengembalikan kepercayaan pelabur dalam industri kandungan kreatif di negara ini.


Bot karam, 18 pemancing hilang

LANGKAWI, 26 Februari- 18 pemancing termasuk 4 kru sebuah bot dilaporkan karam di kedudukan 9.4 batu nautika barat Pulau Beras Basah, Langkawi sekitar pukul 2  petang tadi. Maritime Rescue Sub-Centre (MRSC) Langkawi kini mengaktifkan Operasi Mencari dan Menyelamat (CARILAMAT) sejurus menerima panggilan kecemasan. Pengarah Agensi Penguatkuasaan Maritim Malaysia Negeri Kedah dan Perlis, Laksamana Pertama Maritim Mohd Zawawi  Abdullah berkata, KM TENGGOL, Bot PERKASA 1225 dan Bot PENYELAMAT 5 telah diatur gerak ke lokasi kejadian.  Turut membantu pencarian Tentera Laut DiRaja Malaysia, Polis Diraja Malaysia, Jabatan Bomba dan Penyelamat Malaysia, Angkatan Pertahanan Awam serta komuniti nelayan setempat.  Sektor operasi diperluaskan daripada 5 batu nautika ke 10 batu nautika berikutan penemuan beberapa objek timbul seperti tong ikan, tin biskut dan gabus yang dipercayai milik bot berkenaan. Penemuan barangan tersebut adalah pada jarak 4.8 batu nautika, barat daya dari posisi akhir bot berkenaan dilaporkan hilang. Pencarian kini diteruskan dengan menempatkan aset-aset Maritim Malaysia di sektor berkeluasan 10 batu nautika serta dibantu empat buah bot nelayan tempatan.


50 chef terkenal sediakan makanan untuk golongan asnaf

KUALA KANGSAR, 26 Februari- Seramai 50 chef terkenal dari seluruh negara dikumpulkan pada program memasak bagi menyediakan makanan kepada golongan asnaf, miskin dan anak yatim di sebuah kafe hari ini.Pada majlis itu, 45 orang asnaf dari sekitar Kuala Kangsar dan 30 orang lagi anak-anak dari Madrasah Baituttaqwa Warrahmah, Sik, Kedah, diberi peluang untuk merasai sendiri layanan dan menjamu masakan yang bertaraf hotel.Pengarah Urusan The Pjoi’s Café Datuk Dr Shahrul Aman Zulkifli, 58, berkata antara chef terkenal yang hadir ialah Chef Azlan Mohamad Ali seorang Master Chef masakan Melayu dari Pusat bagi Pendidikan Berterusan Universiti Malaya (UMCCed), Chef Sabri Hassan dan Chef Diraja Brunei Chef Zaini Zainol.“Program julung kali diadakan ini bertujuan bukan sahaja mengumpulkan chef-chef ternama di restoran ini, tetapi mempunyai pengisian yang lebih bermakna iaitu meraikan asnaf-asnaf,” katanya ketika ditemui pemberita pada Program Chef Table bersama Asnaf di Bandar Diraja Kuala Kangsar, di premis perniagaan itu.i.Dengan tema ‘Antara Masakan dan Kasih Sayang’, Shahrul Aman berkata usaha ini memberi makna yang besar kepada golongan asnaf, terutama mereka yang tidak pernah merasai nikmat sebegini.“Sesiapa yang dapat makan dengan chef adalah penghormatan yang besar. Kita memberikan golongan asnaf makanan yang disediakan oleh chef ada harga,” katanya.Beliau yang juga pengasas bersama Pjoi’s berkata selain meraikan asnaf, beliau juga ingin memperkenalkan pembuatan juadah makanan orang Islam, yang bukan sahaja bermutu tinggi dan halal tetapi juga 'toyyiban' yang selaras dengan syarak dan sunnah.“Kita sediakan makanan seperti kambing bakar, air asam dan nasi, ayam bakar, kuih muih dan buah-buahan untuk dinikmati golongan asnaf.“Konsep yang saya buat ini sambil mencari rezeki dan sambil kongsi rezeki,” katanya yang membuka Pjoi’s sejak 23 Jan tahun lepas dengan mempunyai 17 orang pekerja.Pada program itu, seramai 14 kru The Pjoi’s Café diberi sijil perakuan Chef sebagai mengiktiraf karier mereka di dalam bidang sajian makanan dan kulinari, manakala golongan asnaf turut diberikan sumbangan wang tunai.- BERNAMA


Situasi banjir di Kelantan semakin buruk

KOTA BHARU, 26 Februari- Situasi banjir di Kelantan semakin meningkat apabila 28 Pusat Pemindahan Sementara (PPS) dibuka membabitkan empat daerah negeri itu. Berbanding tengah hari tadi, jumlah penduduk terjejas banjir yang dipindahkan setakat pukul 4 petang tadi mencecah 2,011 orang daripada 616 Keluarga. Menurut portal info banjir JKM, 9 PPS dibuka di daerah Kuala Krai melibatkan 413 penduduk terjejas banjir daripada 121 keluarga.Daerah Pasir mas mencatat 869 penduduk terjejas banjir daripada 298 keluarga manakala di Tanah Merah mencatat 307 penduduk terjejas banjir daripada 86 keluarga.Di Jeli pula, empat PPS dibuka membabitkan 422 penduduk terjejas banjir daripada 111 keluarga.Sementara itu, public info banjir JPS melaporkan, lima sungai utama mencatatkan bacaan air sungai melebihi paras bahaya iaitu :Sungai Lebir di kampung Tualang di Kuala Krai. ;Sungai kg temangan machang.; Sungai rantau panjang pasir mas dan Sungai lanas di air lanas Jeli.Satu sungai direkodkan melepasi paras amaran ialah :Sungai Kelantan di Kusial Tanah merah.


VTL Darat dijangka dapat dilaksana sebelum Aidilfiti -  PM

(Datuk Seri Ismail Sabri  pada sidang media bersama pengamal media Malaysia selepas mengakhiri lawatan rasmi beliau ke Thailand/BERNAMA)

BANGKOK, 26 Februari - Pembukaan sempadan darat Malaysia-Thailand melalui Skim Laluan Perjalanan Lengkap Vaksinasi VTL Darat dijangka dapat dilaksanakan sebelum Hari Raya Aidilfitri.

Jelas Perdana Menteri, Datuk Seri Ismail Sabri Yaakob, komitmen tersebut antara yang dicapai pada lawatan rasmi beliau ke Thailand. Kedua-dua negara melihat kebenaran aktiviti rentas sempadan sebagai satu keperluan menuju fasa pemulihan pasca pandemik. "Kita telah memberikan beberapa cadangan kepada Kementerian Kesihatan agar mencari kaedah terbaik untuk mempermudahkan dan mempercepatkan pelaksanan VTL darat sebab bagi saya VTL Darat Malaysia dan Thailand ini amat penting, katanya pada sidang media bersama wartawan Malaysia di sini, hari ini.Beliau berkata usaha tersebut, dapat membantu memulihkan semula jaringan ekonomi dan perniagaan di antara kedua-dua pihak terutamanya sektor pelancongan.  Insiatif itu melibatkan pembukaan sembilan sempadan darat iaitu melalui Bukit Kayu Hitam-Sadao dan semua Kompleks Kastam, Imigresen dan Kuarantin (CIQ) di utara semenanjung dan Selatan Thailand.  Turut disenaraikan, VTL Laut di antara Langkawi dan Satun.  Demi menyokong usaha pembukaan semula sempadan, kedua-dua negara juga telah bersetuju untuk mengiktiraf sijil vaksinasi COVID-19 masing masing.  Ia akan disusuli dengan pengiktirafan sijil vaksin digital dan integrasi dua aplikasi, MySejahtera (Malaysia) dan MorProm (Thailand) bagi memudahkan perjalanan rentas sempadan antara kedua-dua negara. "Melalui integrasi kedua-dua aplikasi ini, pelancong dari Malaysia atau rakyat dari Malaysia boleh menggunakan MySejahtera di Thailand, di pintu masuk atau mana-mana tempat. Manakala, MorProm juga boleh digunakan di Malaysia", katanya. Malaysia dan Thailand juga bakal meneroka kerjasama projek kesalinghubungan.  Dalam perkembangan terbaharu, kedua-dua negara bersetuju mengadakan kajian kebolehlaksanaan perkhidmatan kereta api berkelajuan tinggi (HSR) menghubungkan Kuala Lumpur dan Bangkok.  Dalam pada itu, projek infrastruktur di sempadan juga akan disegerakan iaitu, pembinaan Jajaran Jalan Menghubungkan Kompleks ICQS Bukit Kayu Hitam dan CIQ Sadao. Turut dipersetujui rundingan pembinaan dua projek jambatan persahabatan merentasi Sungai Golok di Kelantan, iaitu Jambatan ke-2 Rantau Panjang-Sungai Golok; dan Jambatan Baharu Pengkalan Kubor-Tak Bai. Dalam pada itu, Kuala Lumpur menyatakan komitmen untuk menyambung semula dialog damai di selatan Thailand yang terhenti akibat COVID-19 sebelum ini.  Menurut Perdana Menteri, Thailand amat menghargai kerjasama berterusan dalam mengukuhkan keselamatan di sepanjang sempadan kedua-dua negara.  Malaysia juga akan terus memperkukuh kerjasama pertahanan dan keselamatan dengan Thailand, meliputi usaha membanteras aktiviti penyeludupan dan jenayah rentas sempadan.  Bercakap kepada wakil media Malaysia ketika merumuskan hasil lawatan sulungnya ke Thailand, Perdana Menteri memaklumkan, kabinet telah bersetuju untuk memartabatkan Bahasa Kebangsaan dalam semua urusan rasmi kerajaan termasuk mesyuarat dan dialog di peringkat antarabangsa. "Sudah sampainya kita berbangga dengan bahasa kita dan kita perlu bertangggungjawab untuk memperkasakan bahasa kita. Jadi, tidak ada sebab kenapa kita rasa janggal apabila kita berbahasa Melayu di luar negara kerana orang lain boleh berbangga dengan bahasa masing-masing", kata Perdana Menteri. Perdana Menteri menggunakan Bahasa Kebangsaan dalam pertemuan dengan rakan sejawatnya di Kemboja dan Thailand, termasuk ketika sidang Media bersama-sama wakil media antarabangsa di Bangkok, semalam.  Datuk Seri Ismail Sabri menamatkan lawatan rasmi dua hari ke Thailand dan menyifatkan beliau amat berpuas hati dengan hasil lawatan kali ini.  Agenda lawatan pengenalan ke negara serantau ini menurutnya, akan membawa manfaat kepada rakyat kedua-dua negara, sekaligus menyumbang ke arah pemantapan hubungan dua hala Kuala Lumpur-Bangkok.Laporan : Ivan Toh


Perang Rusia-Ukraine tidak beri kesan kepada bekalan makanan negara, kedua-duanya bukan negara utama import Malaysia

KOTA BHARU, 26 Februari- Susulan serangan Rusia ke atas Ukarine baru-baru ini, bekalan makanan dalam negara tidak terjejas. Menurut Timbalan Menteri Pertanian dan Industri Makanan 2, Datuk Dr Nik Muhammad Zawawi Salleh, peperangan diantara kedua-dua negara terbabit tidak memberi kesan secara langsung kepada bekalan makanan negara kerana kedua-dua negara tersebut bukan negara utama import makanan termasuk asas pertanian ke Malaysia.Katanya, Malaysia banyak bergantung kepada negara seperti China dan Thailand dari segi import makanan serta asas pertanian. Tambahnya, pihak MAFI juga telah memperkenalkan Pelaksanaan Smart Sawah Berskala Besar (Smart SBB) bagi meningkatkan hasil padi negara sekaligus mencukupi bekalan makanan dalam negara."Insya-Allah kita mampu mengeluarkan keselamatan makanan (food security) mengikut jadual yang ditetapkan oleh pihak kerajaan, pengeluar kita harini Alhamdullilah meningkat banyak meningkat," kata Dr Nik Muhammad Zawawi. Beliau berkata demikian pada sidang media selepas merasmikan kursus galakan pelaburan dan pemasaran tanaman durian di RTC FAMA Kelantan, Kota Bharu.


PM tiba di Kuching, rasmi Malam Gala Citrawarna Keluarga Malaysia 2022

KUCHING, 26 Februari- Perdana Menteri Datuk Seri Ismail Sabri Yaakob tiba di Kuching untuk lawatan kerja sehari bersempena perasmian Malam Gala Citrawarna Keluarga Malaysia 2022 yang berlangsung di Tebingan Kuching malam ini. Ketibaan beliau di Lapangan Terbang Antarabangsa Kuching pada pukul 4.40 petang disambut oleh Ketua Menteri Datuk Patinggi Abang Johari Tun Openg serta timbalannya, Datuk Amar Awang Tengah Ali Hassan.Hadir sama Menteri Pelancongan, Kesenian dan Kebudayaan, Datuk Seri Nancy Shukri.  Majlis perasmian Citrawarna, yang julung kali diadakan di Sarawak dilaksanakan dengan kehadiran terhad bagi mematuhi prosedur operasi standard yang telah ditetapkan.  Yang Dipertua Negeri Tun Pehin Sri Abdul Taib Mahmud serta isteri Toh Puan Raghad Kurdi Taib hadir menyerikan program berkenaan.  Perdana Menteri dijangka pulang ke Kuala Lumpur malam ini juga.


APMM saran 3,000 nelayan di Kelantan tangguh aktiviti perikanan

(Pengarah APMM Kelantan, Kepten Maritim Syed Nor Adli Syed Ab Rahman berkata cuaca tidak menentu sangat berbahaya kerana dikhuatiri ia tidak stabil dan mudah terbalik/Gambar hiasan)

PASIR PUTEH, 23 Februari- Agensi Penguatkuasaan Maritim Malaysia (APMM) Kelantan menyarankan kira-kira 3,000 nelayan di negeri ini supaya menangguhkan semua aktiviti perikanan berikutan keadaan cuaca yang tidak menentu.Pengarah APMM Kelantan, Kepten Maritim Syed Nor Adli Syed Ab Rahman berkata saranan itu dikeluarkan berikutan keadaan laut bergelora, angin kecang, hujan lebat dan fenomena air pasangyang dijangka berlaku dalam tempoh terdekat."Hujan berterusan, laut bergelora dan angin kencang yang berlaku sejak dua hari lepas terjadi berikutan luruan monsun dan sistem cuaca tekanan rendah yang menyebabkan pembentukan awan mudah terjadi."Fenomena ini menyebabkan Jabatan Meteorologi mengeluarkan amaran kategori ketiga disebabkan angin kencang sehingga 60 km/j dan ombak sehingga setinggi 4.5 meter (m) termasuk hujan lebat,” katanya ketika dihubungi Bernama, pada Sabtu.Mengulas lanjut, Syed Nor Adli berkata situasi ini sangat berbahaya kepada bot-bot rekreasi, bot nelayan dan juga perkapalan kerana dikhuatiri ia tidak stabil dan mudah terbalik."Pihak kami akan membuat rondaan secara berkala bagi memastikan tiada sebarang aktiviti di persisiran pantai dan mengingatkan masyarakat supaya tidak berbuat demikian ketika ini,” katanya.Sementara itu, Pengerusi Persatuan Nelayan Kawasan Bachok, Saripudin Ishak ketika ditemui berkata, pihaknya juga telah mengarahkan lebih 300 bot nelayan di jajahan ini tidak keluar menangkap ikan dalam tempoh seminggu bermula hari ini kerana faktor cuaca yang tidak mengizinkan."Keadaan cuaca yang berlaku ketika ini tidak menentu dan sangat luar biasa berbanding Disember tahun lalu. Oleh itu, pada sebelah malam, kami akan memantau bot-bot di Kuala Kemasin secara bergilir-gilir kerana bimbang perkara tidak diingini terjadi," katanya. - BERNAMA


Pesawah rugi setengah juta ringgit, anak benih padi ditenggelami banjir

RANTAU PANJANG, 26 Februari- Seramai 34 pesawah terpaksa menanggung kerugian lebih RM500,00 apabila anak benih padi yang baru berusia sebulan ditenggelami air akibat banjir sejak petang semalam di Kampung Luar, Gual Periok dan Kampung Tersang, di Rantau Panjang.  Menurut Ketua Unit (pesawah) Kampung Luar, Azli Jaafar, ia melibatkan kawasan seluas 160 hektar ditenggelami air separas 1.5 meter sehingga tiga meter itu sekali gus memusnahkan keseluruhan tanaman padi membabitkan dua kampung berkenaan.  Katanya, ia adalah banjir di luar jangka, malah golongan pesawah sudah mengambil inisiatif melewatkan proses taburan anak benih dan semaian padi yang sepatutnya dilakukan pada Januari.  Katanya para petani tidak menyangka keadaan itu berlaku kerana keadaan cuaca sebelum ini agak panas.

"Masalahnya sekarang tenggelam dengan kes bencana lah, yang kita bimbang sekali. Kalau air cepat surut Insya-Allah mungkin ada yang boleh pakai ada yang tak boleh pakai kita runsing kawasan kita ni jadi termenung lambat surut", kata Azli.  Tinjuauan ke lokasi sawah mendapati paras air yang membanjiri tapak semaian semakin tinggi, melenyapkan tanaman sekali gus memperlihatkan kawasan berkenaan seakan-akan sungai susulan hujan yang lebat dan angin kencang.  Sementara itu, bagi Saari Ismail, 70 tahun, dia bersyukur kerana sempat menyelamatkan jentolak padi miliknya dengan dibantu anak lelakinya, dua pam enjin air tenggelam begitu sahaja.  "Dulu tak teruk, batas dia tidaklah sampai di bendang tu habis-habis dalam pun setakat lutut saja, lepas surut air boleh buat (tabur anak benih) boleh lagi, ini tak ada harapan dah dan ni kalau macam ni," kata Saari.  Bagi Zahari Harun, 69 tahun pula, beliau terpaksa berputih mata selepas dua jentolak miliknya dan anak benih padi ditenggelami air.Mereka berharap pihak bertanggungjawab dapat membantu golongan pesawah yang terkesan oleh bah kali ini kerana sudah buntu memikirkan modal untuk memulakan semula penanaman.


Operasi tangkap harimau belang tumpu Kampung Remau

(Penerangan operasi harimau di pusat kawalan operasi di Sekolah Kebangsaan Bihai di Pos Bihai, Gua Musang)

GUA MUSANG, 23 Februari- Jabatan Perlindungan Hidupan Liar dan Taman Negara (Perhilitan) menutup tiga sektor operasi menangkap harimau di kawasan perkampungan Orang Asli di sini berikutan tiada harimau belang dikesan di kawasan berkenaan.Timbalan Ketua Pengarah (Konservasi) Jabatan Perhilitan Semenanjung Malaysia, Datuk Fakhrul Hatta Musa berkata, pihaknya kini menumpukan operasi di sektor satu iaitu di Kampung Remau, Pos Bihai di sini apabila mengesan seekor harimau di kawasan itu pada 18 Februari lalu.Katanya, selepas 77 hari berkampung menjalankan operasi di Pos Bihai, Pos Balar dan Pos Belatim, kawalan operasi di sektor dua, tiga dan empat telah ditutup.“Sebelum ini, harimau itu memang berada di kawasan sektor satu, dua, tiga dan empat. Selepas menjalankan pemantauan, harimau belang itu didapati sudah tidak kelihatan di tiga sektor.“Jadi, kita akan menumpukan di kawasan sektor satu iaitu di Kampung Remau apabila ada kesan harimau berhampiran habitat asalnya,” katanya ketika ditemui pemberita di pusat kawalan operasi harimau di Sekolah Kebangsaan Bihai di Pos Bihai di sini hari ini."Kita sudah jalankan operasi demi operasi yang dibuat berterusan n cuma adakalanya terdapat kekangan dari segi kawasan ni sangat jauh antara satu tempat ke tempat seterusnya kawasan pedalaman ini hendak masuk ke dalam ambil masa dua hingga tiga jamjadi kita perlu bijak menyusun kakitangan jabatan," katanya.

(Kakitangan Jabatan Kemajuan Orang Asli (JAKOA) dan Perhilitan menaiki kenderaan pacuan empat roda dalam perjalanan ke Pos Bihai, Gua Musang)

Menurut Fakhrul, meskipun tiga sektor operasi telah ditutup, pihak Perhilitan dan anggota Pasukan Senoi Praaq atau Batalion 3 Pasukan Gerakan Am (PGA) tetap akan melakukan pemantauan secara berkala sekiranya mendapat maklumat kehadiran harimau di kawasan itu.Katanya, selain itu, sebanyak lapan perangkap harimau belang atau perangkap wahab dan 64 kamera turut dipasang di kawasan itu.


Derita penduduk Kampung Tanah Hitam Sik berakhir

SIK, 26 Februari- Keresahan penduduk di Kampung Tanah Hitam Sik, Kedah setiap kali terputus bekalan air bersih sejak puluhan tahun bakal berakhir dengan siapnya  pembinaan telaga tiub di kawasan berkenaan hujung Mei ini. Projek pertama Telaga Tiub oleh Yayasan ikhlas itu dengan kos RM270,000 bermanfaat untuk 132 rumah.Menteri Besar Kedah Datuk Seri Muhammad sanusi Md Nor berkata bantuan tersebut adalah satu kebajikan yang sekaligus membantu kerajaan negeri memberikan perkhidmatan alternatif ke kawasan mempunyai tekanan rendah.  Katanya, Syarikat Air Darul Aman (SADA) mengatur pelan jangka pendek untuk membantu masyarakat yang mengalami masalah bekalan air secara berterusan antaranya menghantar air melalui lori tangki.  Beliau berharap masalah air bersih di Kedah diselesaikan apabila siapnya projek menaik taraf lima Loji Rawatan Air (LRA) pada 2024. Beliau berkata demikian dalam ucapan majlis penyerahan tapak projek telaga tiub kampung tanah hitam .  Teks ucapan beliau dibacakan oleh Pengerusi Jawatankuasa Komunikasi dan Multimedia dan Perdagangan Dalam Negeri Hal ehwal pengguna Romani Wan Salin. Projek sama selepas ini dijangka dibuat di Kampung Charuk Damar, Sik.


Gua Kelam ditutup akibat limpahan air

PADANG BESAR, 26 Februari - Hujan lebat berterusan yang melanda Perlis sejak petang semalam menyebabkan berlakunya limpahan air bukit di kawasan pusat rekreasi Gua Kelam, Kaki Bukit, Perlis.  Berikutan kejadian yang berlaku, pusat rekreasi berkenaan ditutup serta merta bermula hari ini sehingga diberitahu kelak.  Menurut Pengarah Jabatan Perhutanan Negeri Perlis, Awang Shaffie Awang Ahmadni, penutupan dibuat berikutan keadaan yang amat berbahaya kepada semua pengunjung yang berkunjung ke pusat rekreasi Gua Kelam.  "Semua pengunjung diharap dapat mematuhi arahan dikeluarkan bagi mengelakkan sebarang kejadian tidak diingini berlaku." "Hanya pusat pameran, penerokaan realiti maya dan bilik cermin bagi pemerhatian panorama Banjaran Nakawan yang dibuka untuk pengunjung," kata Awang Shaffie kepada pemberita ketika temu bual. Selain Gua Kelam, pengunjung yang melakukan aktiviti perkelahan di mana-mana kawasan negeri itu dinasihat untuk tidak turun mandi dan segera meninggalkan kawasan berkenaan sekiranya hujan lebat kerana bimbang berlaku limpahan air atau kepala air.  Jabatan Perhutanan Negeri Perlis akan terus memantau semua pusat rekreasi disebabkan hujan lebat masih berlaku.


KUIPs terima RM200,00 daripada IKRAM

KUALA PERLIS, 26 Februari- Kolej Universiti Islam Perlis (KUIPs) menerima RM200,000 daripada Pertubuhan IKRAM Malaysia dibawah program Wakaf Pendidikan.  Wakaf Pendidikan merupakan inisiatif KUIPs untuk mengumpulkan dana bagi penyelidikan dan biasiswa pelajar melalui endowmen dengan kerjasama pihak Majlis Agama Islam dan Adat Istiadat Melayu Perlis (MAIPs).  Penyerahan diterima oleh Rektor KUIPs, Dr Rozaimi Ramle daripada Yang DiPertua IKRAM, Dr Muhammad Azhar Zailaini sambil disaksikan oleh Canselor KUIPs, Raja Muda Perlis,Tuanku Syed Faizuddin Putra Jamalullail.  Dr Rozaimi amat menghargaai sumbangan daripada pihak IKRAM Malaysia dan mengalu-alukan sumbangan daripada pelbagai pihak dibawah Wakaf Pendidikan ke akaun KUIPs : 25901800007531 (RHB Islamic Bank).  Dalam majlis yang sama, Pertubuhan IKRAM Malaysia turut menyumbangkan RM100,000 kepada MAIPs untuk Rumah Perlindungan MAIPs yang diserahkan kepada Ketua Pegawai Eksekutif MAIPs, Mohd Nazim Mohd Noor.  Dr Muhammad Azhar berharap sumbangan tersebut dimanfaatkan dalam tabung wakaf, sebagai tambahan untuk KUIPs mengembangkan lagi konsep wakaf kerana telah terbukti bahawa kebanyakan universiti-universiti Islam besar di dunia juga membangun atau berkembang dengan sumber wakaf.


Semua bilik gerakan banjir di Kelantan diaktifkan -Menteri Besar

(Ahmad Yakob berkata, jentera kerajaan sudah siap siaga dengan kerjasama bersepadu -Gambar fail)

KOTA BHARU, 23 Februari- Semua bilik gerakan banjir di bawah Pusat Kawalan Operasi Banjir (PKOB) setiap jajahan di Kelantan telah diaktifkan dan berada dalam keadaan siap siaga bagi menghadapi bencana banjir kali ini.Menteri Besar Kelantan Datuk Ahmad Yakob berkata ia turut melibatkan kerjasama daripada agensi yang terlibat seperti pasukan keselamatan, wakil-wakil rakyat termasuk sukarelawan."Jentera kerajaan sudah siap siaga dengan kerjasama bersepadu pasukan keselamatan, wakil-wakil rakyat termasuk pasukan sukarelawan untuk memastikan proses pemindahan dan agihan bantuan keperluan asas banjir berjalan lancar, " katanya dalam kenyataan hari ini.Ahmad turut menyeru supaya semua rakyat berwaspada dan mematuhi segala arahan keselamatan yang dikeluarkan termasuk arahan berpindah dan meningkatkan kawalan kendiri serta memastikan prosedur operasi standard (SOP) sentiasa dipatuhi terutama ketika berada di pusat pemindahan sementara (PPS).Jumlah mangsa banjir di Kelantan terus menunjukkan peningkatan setakat 2 petang ini, iaitu seramai 1,554 orang berbanding 853 mangsa pagi tadi yang ditempatkan di 28 PPS dengan melibatkan empat jajahan iaitu Kuala Krai, Tanah Merah, Jeli dan Pasir Mas. -BERNAMA


Wartawan dikompaun langgar SOP

JOHOR BAHRU, 26 Februari- Seorang petugas media yang membuat liputan proses penamaan calon bagi Pilihan Raya Negeri (PRN) Johor hari ini dikompaun RM1,000 kerana melanggar prosedur operasi standard (SOP) COVID-19.Wartawan Sin Chew Daily Johor, Wong Kian Yong, 42, yang bertugas di Pusat Penamaan Calon (PPC) Dewan Undangan Negeri (DUN) Larkin dikompaun oleh wakil Kementerian Kesihatan (KKM) yang menjalankan tugas di PPC tersebut mengikut Akta Pencegahan dan Pengawalan Penyakit Berjangkit 1988 berikutan gagal memastikan penjarakan fizikal.Wong berkata situasi tersebut adalah di luar kawalan dan dia hanya menjalankan tugas seperti biasa.“Saya agak kecewa sebab kalau ikutkan bukan saya seorang sahaja di situ, ramai lagi tetapi hanya saya seorang yang kena kompaun. “Kalau boleh saya mahu merayu kurangkan lagi jumlah kompaun," katanya ditemui di PPC itu di Dewan Jabatan Kerja Raya Daerah Johor Bahru di sini hari ini.Sementara itu, wartawan Malaysia Gazette, Khairulanuar Yahaya, 47, pula dikenakan amaran terakhir secara lisan oleh wakil KKM tersebut atas dakwaan sama.Khairulannuar berkata beliau diberi amaran kerana melanggar SOP ketika mendapatkan maklumat calon.- BERNAMA


YBR sediakan bantuan persekolahan bernilai RM315,000 untuk 3,150 murid sekolah rendah

SUNGAI PETANI, 26 Februari - Yayasan Bank Rakyat (YBR) menyediakan peruntukan bantuan persekolahan berjumlah RM315,000 kepada 3,150 murid sekolah rendah dan menengah di Kedah, Pulau Pinang dan Perak.  Ia bersempena dengan pembukaan semula sesi persekolahan pada Mac akan datang.  Pengerusi Yayasan Bank Rakyat, Datuk Wira Megat Zulkarnain Tan Sri Omardin berkata sumbangan wang tunai sebanyak RM100 seorang itu bertujuan untuk membantu meringankan beban mereka terutama keluarga B40 untuk menyediakan kelengkapan persekolahan.  Tambahan pula, situasi masyarakat kini yang terkesan daripada segi sumber pendapatan akibat gelombang COVID-19 yang melanda negara sejak dua tahun lalu.  "Secara keseluruhannya YBR telah memperuntukkan hampir lebih daripada RM3 juta untuk kita memberikan bantuan persekolahan kepada mereka yang memerlukan di seluruh negara. Kita faham dalam keadaan situasi yang sukar, setiap bantuan ini adalah dialu-alukan dan amat penting kepada mereka yang memerlukan," kata Megat kepada RTM selepas menyampaikan Bantuan Persekolahan parlimen Merbok, di sini. Sejak tahun 2018 hingga kini, seramai 39,397 murid telah menerima manfaat melalui bantuan persekolahan YBR melibatkan peruntukan sebanyak RM5.12 juta.


Melaka sasar selesaikan semua projek jangka pendek di 124 kawasan berisiko banjir tahun ini

KANDANG, 26 Februari - Kerajaan Melaka menyasarkan kesemua projek jangka pendek mengatasi banjir di 124 kawasan berisiko dapat diselesaikan sepenuhnya sebelum hujung tahun ini.  Exco Kerja Raya, Pengangkutan, Kemudahan Awam, Infrastruktur dan Pengurusan Banjir Negeri, Datuk Rahmad Mariman berkata pihaknya sentiasa memantau perkembangan projek itu bagi meminimumkan masalah banjir berulang di kawasan yang dikenal pasti.  Jelasnya antara yang dilaksana ialah menambahbaik sistem saliran dan longkang, mewujudkan pam air, membersihkan kolam takungan selain mendirikan ban di sungai.  Setakat ini, 80 kawasan berisiko itu telah diambil tindakan oleh pelbagai agensi berkaitan.  "Saya sentiasa memantau perkembangan projek-projek penyelesaian isu banjir ini dari masa ke masa, sama ada yang sudah buat, yang sedang buat dan juga yang akan buat. Saya menyasarkan bulan Jun ini kita telah menyelesaikan hampir 70 peratus sehingga ke penghujung tahun sebelum tibanya musim monsun bulan Oktober. Saya sasarkan bulan September. kita dan selesaikan kerja-kerja kecil-kecil ni," kata Rahmad Mariman ketika ditemui pemberita selepas program taklimat serta pengendalian bot bersama Jabatan Bomba dan Penyelamat (JBPM) Melaka bagi persiapan bencana banjir di sini.

(Sukarelawan dilatih dengan teknik dan langkah yang betul oleh JBPM sebagai persiapan banjir di negeri itu)

Mengulas mengenai pemasangan siren kecemasan di semua kawasan berisiko banjir katanya setakat ini, 13 siren daripada keseluruhan 34 siren telah siap dipasang di kawasan dikenal pasti.  Ia melibatkan kos sebanyak RM4 juta daripada kerajaan Persekutuan.  Pada program berkenaan, sukarelawan dilatih teknik dan langkah menyelamat mangsa banjir menggunakan bot yang disediakan Japerun Ayer Molek.


Banjir di Terengganu: Penduduk terjejas meningkat kepada 2,706

KUALA TERENGGANU, 26 Februari - Penduduk terjejas banjir di Terengganu terus menunjukkan peningkatan.Sehingga 11 pagi tadi, 2,706 penduduk dipindahkan berbanding 2,563 sembilan pagi tadi.  Sekretariat Jawatankuasa Pengurusan Bencana negeri berkata ketika ini 53 Pusat Pemindahan Sementara (PPS) dibuka di lima daerah iaitu Kemaman, Hulu Terengganu, Setiu, Besut dan dungun.  Kemaman terus mencatatkan bilangan penduduk tertinggi apabila 1,244 orang ditempatkan ke 18 PPS termasuk di Dewan Orang Ramai Kampung Teladas, Dewan Sivik Air Putih, Balai Raya Padang Kubu, Dewan Sivik Felda Seberang Tayor dan Dewan Orang Ramai Batu 14 Kuala Tayor.  Di Hulu Terengganu juga meningkat kepada 717 orang.Bagi Besut pula, 11 PPS dibuka bagi menempatkan 413 penduduk manakala di Setiu menunjukkan peningkatan kepada 282 dan Dungun 50 penduduk terjejas.

(Keadaan cuaca hujan lebat di Terengganu memaksa penduduk yang terjejas akibat banjir dipindahkan ke PPS bagi tujuan keselamatan)

Sekretariat itu berkata cuaca semasa sehingga tengahari ini masih lagi hujan lebat berterusan di kesemua lapan daerah.  Terengganu mulai dilanda banjir bermula semalam dan bencana kali ini disifatkan yang paling teruk dalam lima episod gelombang monsun Timur Laut sejak 2 Disember lalu.  Sementara itu, menurut laman web Public Infobanjir, sembilan stesen sungai melepasi paras bahaya dengan tiga daripadanya di Hulu Terengganu di samping masing-masing dua di Besut dan Kemaman diikuti Setiu dan Dungun masing-masing satu.


Banjir di Kelantan: Enam PPS lagi dibuka menempatkan 1,207 penduduk terjejas

(Penduduk terjejas banjir di Kelantan mula bimbang dengan keadaan semasa banjir susulan peningkatan paras air sungai)

JELI, 26 Februari - Empat daerah di Kelantan dilanda banjir dan menyebabkan 1,207 penduduk terjejas dipindahkan ke 26 Pusat Pemindahan Sementara (PPS) sehingga 11 pagi tadi. Antara daerah yang dilanda banjir ialah Kuala Krai, Tanah Merah, Jeli dan Pasir Mas.  Setakat jam 11 tengahari, paling ramai dipindahkan di daerah Jeli yang merekodkan 557 penduduk daripada 153 keluarga kini berada di lapan PPS.  Daerah Kuala Krai pula seramai 390 penduduk membabitkan 111 keluarga berlindung di sembilan PPS.  Tanah Merah, lapan PPS dibuka melibatkan 230 penduduk daripada 64 keluarga.  Pasir Mas, satu PPS dibuka setakat ini yang menempatkan 30 penduduk daripada 14 keluarga.

(Situasi semasa banjir di Kelantan setakat 11 pagi tadi)

Sementara itu, tiga sungai utama mencatatkan bacaan melebihi paras bahaya.  Sungai Lebir di Tualang (35.57 meter), Sungai Golok di Jenob (25.94 meter) dan Sungai Golok di Rantau Panjang (10.40 meter).  Dalam perkembangan sama, Ketua Balai Bomba dan Penyelamat Jeli, Mohd Adni Ibrahim berkata kebanyakan penduduk berpindah awal ke PPS dan pihaknya membantu mereka yang terperangkap di lokasi sukar dan air deras.

Inisiatif itu diambil penduduk selepas melihat paras air meningkat di kediaman mereka.

Jabatan Bomba dan Penyelamat (JBPM) Jeli bersama-sama pasukan keselamatan lain sentiasa membuat pemantauan memandangkan jumlah penduduk terjejas banjir di jajahan itu lebih ramai berbanding daerah yang lain.


Penduduk diminta berwaspada, akur arahan berpindah

(Datuk Seri Reezal Merican Naina Merican, mengahadiri Majlis Perasmian Balai Bomba Parit Sulong di Johor, pada Jumaat/FB Reezal Merican Naina Merican)

KUALA LUMPUR, 26 Februari- Penduduk di kawasan berisiko banjir dinasihatkan sentiasa waspada dan memberi kerjasama kepada pihak berkuasa sekiranya diminta untuk berpindah.Menteri Perumahan dan Kerajaan Tempatan, Datuk Seri Reezal Merican Naina Merican berkata, ia berikutan cuaca mendung dan hujan sejak dua hari lalu yang mungkin mengakibatkan kejadian bencana alam.Menurut hantarannya di Facebook, Reezal berkata, Jabatan Bomba dan Penyelamat Malaysia (JBPM) sentiasa bersedia menghadapi sebarang kemungkinan.

(Hantaran Facebook Datuk Seri Reezal Merican Naina Merican)

"Pasukan wira merah sentiasa bersiap sedia. Sehari dua ini cuaca agak mendung dan hujan. Saya juga telah mula menerima laporan kejadian banjir dan insiden bencana alam di beberapa buah negeri daripada Jabatan Bomba dan Penyelamat Malaysia melalui setiap Pusat Gerakan Operasi Negeri. "Seperti mana pemakluman oleh Jabatan Meteorologi Malaysia, kejadian hujan berterusan (bahaya, buruk dan waspada) akan melanda dijangka sehingga 26 Februari 2022.“Saya mohon kita semua sentiasa waspada dan beri kerjasama dengan pihak berkuasa sekiranya diminta untuk berpindah akibat kejadian-kejadian yang mungkin berlaku,” katanya di Facebook pada Sabtu.MET Malaysia turut mengeluarkan amaran hujan berterusan tahap waspada dijangka berlaku di Perlis, Kedah, Pulau Pinang, Perak, Pahang, Selangor, Kuala Lumpur, Putrajaya, Negeri Sembilan dan Johor.Selain amaran hujan, amaran angin kencang dan laut bergelora kategori pertama, kedua dan ketiga untuk perkapalan di perairan Laut China Selatan juga berkuat kuasa hingga 28 Februari ini.


Gangguan air di 42 kawasan terjejas di Shah Alam, Klang dan Petaling pulih sepenuhnya

(Sebanyak 42 kawasan yang terlibat gangguan air tidak berjadual di Selangor pada Jumaat telah menerima bekalan air sepenuhnya/BERNAMA)

KUALA LUMPUR, 23 Februari- Sebanyak 42 kawasan yang terlibat gangguan air tidak berjadual pada Jumaat telah menerima bekalan air sepenuhnya pada jam 6 pagi Sabtu.

Pengurusan Air Selangor Sdn Bhd (Air Selangor) menerusi dalam satu kenayataan berkata, kesemua kawasan di Shah Alam, Klang dan Petaling itu sebelum ini terjejas susulan kerja-kerja pembaikan sistem elektrikal di Rumah Pam Bukit Jelutong U8 di sini.Menurut kenyataan itu, Air Selangor mengucapkan terima kasih kepada pengguna di atas kesabaran dan kerjasama yang diberikan sepanjang tempoh gangguan bekalan air tidak berjadual ini."Pengguna disarankan untuk mendapatkan maklumat rasmi gangguan bekalan air menerusi semua medium komunikasi rasmi Air Selangor iaitu aplikasi Air Selangor, Twitter, Facebook, Instagram dan laman sesawang www.airselangor.com."Sebarang pertanyaan dan aduan juga boleh diajukan ke Pusat Perhubungan Air Selangor di talian 15300 atau Help Centre di aplikasi Air Selangor," menurut kenyataan itu pada Sabtu.


RM4 juta diperuntuk Negeri Sembilan bagi membaiki bangunan dan rumah warisan

SEREMBAN, 26 Februari - Peruntukan bernilai RM4 juta diberikan kerajaan Negeri Sembilan bagi membaiki bangunan dan rumah warisan di negeri itu.

Menteri Besar Negeri Sembilan, Datuk Seri Aminuddin Harun berkata inisiatif Projek Bangunan dan Rumah Warisan Negeri diperkenalkan pada tahun lepas bertujuan membaiki binaan bangunan dan rumah yang mempunyai nilai sejarah tinggi di negeri ini. "Sebanyak RM3 juta telah diperuntukkan pada tahun lalu dan peruntukan sebanyak RM1 juta pada tahun ini bagi merealisasikan projek tersebut.""Setakat ini, sebanyak tiga rumah dan dua masjid dibaik pulih iaitu Masjid Warisan Kampung Terusan di Kuala Pilah, Masjid Warisan Kampung Kuala Serdang (Kuala Pilah), Rumah Warisan Puan Norami (Rembau), Rumah Warisan Puan Norlida (Kuala Pilah) dan Rumah Warisan Puan Jalilah di (Jelebu)," katanya dalam kenyataan menerusi Facebook rasminya di sini. Projek berkenaan turut melibatkan pakar-pakar daripada Politeknik Port Dickson bagi memastikan keaslian binaan. "Pihak kontraktor yang terlibat dengan proses pembaikan juga menggunakan kaedah sama seperti yang digunakan tukang pada zaman dahulu bagi memastikan keaslian bangunan-bangunan tersebut," memetik kenyataan itu.


JKM adakan sesi libat urus bersama PSK OKU, tambah baik penyampaian perkhidmatan

PUTRAJAYA, 26 Februari - Jabatan Kebajikan Masyarakat (JKM) telah mengadakan sesi libat urus bersama Pertubuhan Sukarela Kebajikan (PSK) Orang Kurang Upaya (OKU) dalam usaha menambah baik penyampaian perkhidmatan kepada golongan itu.Kementerian Pembangunan Wanita, Keluarga dan Masyarakat (KPWKM) menerusi kenyataan memaklumkan objektif sesi libat urus itu ialah memberi penerangan berkaitan penambahbaikan perkhidmatan OKU dan pelaksanaan program rintis bayaran bantuan kewangan tanpa tunai atau dikenali sebagai JKMPay."Perbincangan banyak menyentuh mengenai JKMPay. Penjelasan mengenai siapa yang terlibat dalam program JKMPay, bagaimana ia dilaksanakan dan apakah perkhidmatan yang disediakan di bawah JKMPay telah dijelaskan secara terperinci," menurut kenyataan itu.KPWKM menjelaskan JKM akan terus memantapkan proses pendigitalan penyampaian perkhidmatan awam selari dengan Rangka Tindakan Ekonomi Digital Malaysia (RTEDM) di bawah Pemangkin Dasar Empat, Rancangan Malaysia Ke-12 (RMK12) iaitu mempercepat penyampaian perkhidmatan awam supaya keberhasilan perkhidmatan dapat memberikan kesejahteraan rakyat seiring dengan Wawasan Kemakmuran Bersama."KPWKM juga mengambil maklum isu-isu berbangkit kumpulan sasar kementerian dengan menggunakan pendekatan ‘Whole of Government’ dan ‘Whole of Nation’ supaya penggemblengan tenaga pelbagai pihak seperti PSK, agensi, korporat, pemimpin tempatan dan komuniti dimanfaatkan bagi menjayakan program khususnya penyampaian perkhidmatan kerajaan kepada kumpulan sasar," kata kenyataan itu.- BERNAMA


Tiga kanak-kanak rentung dalam kebakaran di Lawas

LIMBANG, 26 Februari - Tiga kanak-kanak lelaki ditemukan rentung manakala enam ahli keluarga mereka selamat dalam kebakaran di rumah mereka di Kampung Seberang Kedai, Lawas di sini malam tadi.Ketiga-tiga beradik itu adalah Mohd Hesdi Huzaidi Azrie, 4, Mohd Hezmi Huzaili,7, dan Mohd Hezry Huzaimi, 8.Jurucakap Pusat Gerakan Operasi Jabatan Bomba dan Penyelamat Malaysia (JBPM) Sarawak berkata pihaknya menerima panggilan kecemasan pada 11 malam, susulan itu tujuh anggota Balai Bomba dan Penyelamat Lawas digegaskan ke lokasi kejadian yang terletak kira-kira 17 kilometer dari balai bomba tersebut.“Kebakaran melibatkan sebuah rumah dua tingkat berstruktur separuh kekal yang telah musnah 100 peratus,” katanya.Menurut jurucakap itu, ahli keluarga yang terselamat adalah bapa dan ibu kanak-kanak itu iaitu Azrie Latip, 45, dan Dayangku Hadianawati, 38, serta dua adik-beradik, Ariesya Aryana,14, dan Muhd Hezrie,12.Turut terselamat ialah datuk mereka, Awangku Jeman Pengiran Abd Hamid, 72, dan nenek, Aminah Matusop, 73."Operasi pemadaman tamat sepenuhnya pada 12.45 malam dan mayat kesemua mangsa diserahkan kepada pihak polis untuk tindakan selanjutnya," tambahnya kepada media.- BERNAMA


Jumlah penduduk terjejas banjir yang berada di PPS Terengganu dan Kelantan, terus catat peningkatan

KUALA LUMPUR, 26 Februari - Jumlah penduduk terjejas banjir yang berada di pusat pemindahan sementara (PPS) di Terengganu dan Kelantan, terus mencatatkan peningkatan.Di Terengganu, jumlah penduduk terjejas meningkat kepada 2,225 berbanding 1,968, pukul 12 tengah malam tadi dan telah dipindahkan ke 51 PPS.18 PPS dibuka di Kemaman, 7 di Setiu, masing-masing 11 di Hulu Terengganu dan Besut serta 4 di Dungun Angkatan Pertahanan Awam juga turut membantu proses Pemindahan 19 pesakit COVID-19 ke PPS khas di Sekolah kebangsaan Menerong, Hulu Terengganu.

Di Kelantan pula 20 PPS telah dibuka.Penduduk terjejas banjir di Kuala Krai, Tanah Merah dan Jeli pagi ini meningkat kepada 835 orang daripada 232 keluarga, berbanding 400 orang daripada 113 keluarga pada pukul 9 malam tadi.


Orang ramai dinasihatkan menjauhi pantai - JBPM Terengganu

KUALA NERUS, 26 Februari - Penduduk yang berada dikawasan rendah serta berhampiran pantai diminta sentiasa peka dengan keadaan cuaca serta ombak besar yang melanda ketika ini.  Pengarah Jabatan Bomba dan Penyelamat Terengganu, Md Hilman Abdul Rashid berkata berdasarkan ramalan yang dikeluarkan Met Malaysia angin kencang serta ketinggian ombak mencecah 4.5 meter dijangka melanda negeri itu sehingga Isnin.  Menurutnya ombak yang agak besar di sebahagian pantai di negeri itu dikhuatiri mengakibatkan berlaku limpahan air di kawasan rendah.  Justeru, para penduduk yang berada di kawasan berisiko diingatkan supaya sentiasa mengambil langkah awal bagi menggelakkan berlakunya sebarang insiden yang tidak diingini. "Sekarang ini kita telah membuat rondaan sejak dua hari lalu, kita telah melakukan rondaan dari semasa ke semasa bagi memastikan bahawa tiada kemalangan yang melibatkan ombak atau rumah-rumah yang berada di pesisir pantai yang terdedah kepada ancaman", kata Md Hilman selepas melakukan rondaan di pantai Seberang Takir, di sini.  Orang ramai dinasihatkan menjauhi pantai berikutan peralihan Monsun Timur Laut masih belum berakhir.


Amaran cuaca buruk, pemantauan berterusan dilakukan di kawasan berisiko hakisan

KUALA NERUS, 26 Februari - Amaran cuaca yang dikeluarkan oleh MetMalaysia yang dijangka berlarutan sehingga 28 Februari ini boleh mengakibatkan hakisan teruk di kawasan pantai berisiko di beberapa daerah di Terengganu. Pegawai Pertahanan Awam Kuala Nerus, Kapten (PA) Zahidi Zainuddin berkata, agensi tersebut akan menjalankan rondaan secara berterusan sepanjang tempoh itu.

(Kapten (PA) Zahidi Zainuddin menasihati orang ramai  selepas meninjau keadaan pantai di Mengabang Telipot)

Tindakan dibuat bagi menjamin keselamatan orang awam dan penduduk di sekitar pantai agar segera berpindah jika keadaan semakin buruk.  24 anggota ditugaskan bagi memantau setiap 4 jam.  "Kepada orang ramai sama ada penduduk yang berdekatan di kawasan berisiko ataupun sebagainya saya menasihatkan orang awam untuk tidak menghampiri atau menjauhi kawasan yang berisiko untuk mengelakkan kejadian yang tidak diingini, " Kapten (PA) Zahidi Zainuddin ditemui ketika meninjau keadaan pantai di Mengabang Telipot, di sini.  Dijangka kelajuan angin boleh mencecah 60 kilometer sejam dengan ketinggian ombak boleh mencecah sehingga 4.5 meter sepanjang tempoh tersebut.


Warga IKBN Kuala Perlis terima dos penggalak

KUALA PERLIS, 26 Februari - 210 kakitangan dan pelajar Institut Kemahiran Belia Negara (IKBN) Kuala Perlis menerima suntikan dos penggalak COVID-19.  Program dilaksana dengan kerjasama Jabatan Kesihatan Negeri Perlis bawah Program Imunisasi COVID-19 Kebangsaan (PICK).Pengarah IKBN Kuala Perlis, Zurihanmi Zakariya berkata, pemberian dos penggalak penting berikutan peningkatan kes COVID-19 di Perlis yang merekodkan kes harian tertinggi semalam iaitu 304 kes.

(Zurihanmi Zakariya ketika ditemu bual RTM dalam program suntikan dos penggalak COVID-19 oleh kakitangan IKBN)

"Bagi memastikan keseluruhan ekosistem di IKBN Kuala Perlis ini menerima vaksin yang lengkap termasuk dos penggalak untuk mengurangkan risiko jangkitan COVID-19."Sebagaimana yang kita sedia maklum, seluruh negara pada hari ini berlakunya peningkatan kes COVID-19 disebabkan varian Omicron. "Disebabkan itu, kita mengambil langkah pencegahan awal di peringkat IKBN Kuala Perlis ini", katanya.Suntikan dos penggalak mendapat sambutan daripada semua pelajar semester 1 hingga 4. Buat masa ini keutamaan diberi kepada pelajar semester 4.Bagi Presiden Majlis Perwakilan Pelajar IKBN Kuala Perlis, Mohd Haikal Dainiel, suntikan dos dapat memastikan diri dan keluarga kekal sihat. "Famili menggalakkan supaya lindungi diri sebab adik-beradik pun semua sudah mengambil dos penggalak. Saya memang bersungguh nak ambil dos penggalak," kata seorang lagi pelajar, Nur Qistinanatasha Mohd Razfi.  " Saya menasihati semua, perlu ambil vaksin dos penggalak ini untuk melindungi diri daripada jangkitan COVID-19," kata Noviena A/p David.  Setakat ini, hanya 35.3 peratus atau 64,321 individu berusia 18 tahun ke atas di Perlis telah menerima suntikan dos penggalak.


Isu tukar agama 3 beradik: Perbincangan cari penyelesaian, Rabu depan

TAIPING, 26 Februari - Perbincangan meja bulat bakal diadakan susulan kes penukaran agama sebelah pihak membabitkan tiga orang anak ibu tunggal, Loh Siew Hong.Menteri di Jabatan Perdana Menteri (Hal Ehwal Agama), Datuk Idris Ahmad berkata perbincangan akan disertai golongan pakar termasuk mufti.

"Hari Rabu malam Khamis nanti akan buat perbincangan meja bulat panggil pakar undang-undang, pensyarah beberapa orang mufti cari perbincangan dan penyelesaian," kata Idris selepas majlis penyampaian sumbangan kepada calon Sijil Pelajaran Malaysia (SPM) dan Sijil Tinggi Agama Malaysia (STAM) 2021, di sini.Isnin lepas, Mahkamah Tinggi Kuala Lumpur memerintahkan tiga adik-beradik itu yang dalam jagaan Jabatan Kebajikan Masyarakat diserahkan segera kepada Loh selepas membenarkan permohonan habeas corpus yang difailkannya.


Hampir 80,000 pelajar dapat pengecualian bayaran balik PTPTN

BATU PAHAT, 26 Februari - Seramai 79,873 pelajar layak menerima pengecualian bayaran balik pinjaman PTPTN melibatkan peruntukan RM2.06 bilion sehingga 31 Januari 2022.

Menurut Menteri Pengajian Tinggi, Datuk Seri Dr Noraini Ahmad, 11,287 daripada penerima pengecualian ialah pelajar dari negeri Johor dengan peruntukan keseluruhan RM294 juta.

Pengecualian bayaran balik pinjaman diberi kepada peminjam daripada kategori keluarga B40 dan M40 yang mendapat Ijazah Sarjana Muda Kelas Pertama.

"Ini menunjukkan keprihatinan kerajaan dalam membantu Keluarga Malaysia mendapat akses kepada pendidikan tinggi dan meringankan beban kewangan semasa pandemik COVID-19," Noraini berkata demikian ketika menyampaikan surat Kelulusan pengecualian bayaran balik pinjaman PTPTN kepada dua penerima di kediaman masing-masing di sini.

(Datuk Seri Dr Noraini menyampaikan surat Kelulusan pengecualian bayaran balik pinjaman PTPTN kepada Sayyida Aisya Azira)

"Saya nak berterima kasih dengan PTPTN sebab beri peluang untuk melanjutkan pelajaran dengan keadaan ekonomi sekarang. Saya juga nak berterima kasih kepada Kementerian Pelajaran Tinggi atas inisiatif mereka," kata lepasan UiTM Shah Alam, Sayyida Aisya Azira Hady Purnama.

"Bagi saya sangat membantu apabila boleh tukar jadi biasiswa. Jadi macam sekarang pun saya masih belum bekerja, jadinya boleh kurangkan sikit bebanan ibu ayah untuk tolong sementara saya menunggu kerja," kata bekas pelajar UIAM Kampus Kuantan, Aisyah Hanis Abdul Majid.


Amaran ribut petir, hujan lebat dan angin kencang di Sarawak - Met Malaysia

PETALING JAYA, 26 Februari - Jabatan Meteorologi mengeluarkan amaran ribut petir, hujan lebat dan angin kencang di negeri Sarawak hingga pukul 2.00 pagi Sabtu, 26 Februari.Bahagian yang terlibat ialah Kuching, Samarahan (Samarahan dan Asajaya), Kapit (Belaga) dan Bintulu."Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir ATAU dijangka berlaku melebihi sejam. "Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran," menurut MetMalaysia dalam satu kenyataan.


BANJIR TERENGGANU: 30 PPS dibuka tempatkan lebih 1,500 penduduk terjejas

KUALA TERENGGANU, 26 Februari - Jumlah penduduk yang terjejas akibat banjir di Terengganu sedikit meningkat berbanding 8 malam tadi.  Berdasarkan kemas kini Sekretariat Jawatankuasa Pengurusan Bencana Negeri, sehingga pukul 10 malam tadi bilangan penduduk terjejas dilaporkan meningkat daripada 1,237 kepada 1,533.432 keluarga ditempatkan di 30 pusat pemindahan sementara (PPS).  Kemaman merekodkan jumlah tertinggi seramai 847 penduduk.Mereka ditempatkan di 15 PPS.  Daerah Hulu Terengganu turut melaporkan peningkatan dengan 387 penduduk terjejas ditempatkan di 5 PPS.Di daerah Setiu pula 4 PPS dibuka, menempatkan 162 penduduk. Manakala di Daerah Besut, 101 penduduk ditempatkan di 4 PPS. Sementara itu, Jabatan Pengairan dan Saliran melalui laman web rasminya melaporkan tiga sungai melepasi paras bahaya di daerah Kemaman iaitu Sungai Tebak setinggi 19.41meter, berbanding paras bahaya 18.5 meter. Manakala Sungai Kemaman di Jambatan Air Putih14.54 meter, iaitu 0.54 lebih tinggi daripada paras bahaya.


Banjir Terengganu: tujuh PPS dibuka menempatkan 345 penduduk terjejas

KEMAMAN, 25 Februari- Hujan lebat yang berterusan sejak dua hari lalu menyebabkan beberapa kawasan rendah di Kemaman Terengganu dilanda banjir sedalam antara 0.5 hingga satu meter sejak pagi tadi.  Antara kampung yang terjejas ialah Kampung Teladas, Air Putih, Dadong, Padang Kubu, Kampung Tebak, Kampung Batu 16, Padang Kemunting dan Jabor Perasing. Sehingga pukul lima petang tadi, seramai 345 penduduk daripada 100 keluarga di kawasan terjejas dipindahkan ke tujuh buah Pusat Permindahan Sementara (PPS).  Tujuh buah PPS terlibat adalah PPS Dewan Sivik Air Putih (50 orang), Dewan Orang Ramai Kampung Teladas (191 orang) dan Balai Raya Padang Kubu (79 orang). PPS lain ialah di Masjid Kampung Dadong, SK Lembah Jabor, Balairaya Kampung Padang Kemunting dan Sekolah Kebangsaan Air Putih.  Beberapa kawasan jalan dari Chukai ke Air Putih turut ditutup kepada kepada semua kenderaan iaitu di Kampung Batu 14 dan di Kampung Dadong. Sementara itu, keadaan paras air di beberapa batang sungai utama di daerah Kemaman turut dilaporkan berada dalam keadaan trend menaik ekoran masih hujan.  Penduduk yang tinggal di kawasan rendah turut diminta berwaspada kemungkinan berlaku banjir di kawasan itu.


Malaysia-Thailand setuju laksana VTL, perbincangan peringkat agensi kedua-dua negara disegerakan

BANGKOK, 25 Februari- Malaysia-Thailand sepakat mengenai keperluan untuk membenarkan semula aktiviti rentas sempadan di antara kedua-dua negara.  Perdana Menteri, Datuk Seri Ismail Sabri Yaakob dan rakan sejawatnya, Jeneral Prayut Chan-o-cha mencapai kata putus agar perbincangan di peringkat agensi dapat digiatkan untuk membuka semula sempadan dalam masa terdekat melalui skim VTL bagi Malaysia atau Test and Go bagi Thailand"Sebagai permulaan, kita boleh melaksanakan VTL-Udara di antara Kuala Lumpur dan Bangkok bagi pengembara yang telah lengkap vaksinasi. Kita juga akan mempertimbangkan untuk menambah destinasi-destinasi yang lain di masa akan datang," katanya.Ujarnya lagi,skim VTL juga akan diperkembangkan untuk pembukaan sempadan darat melalui Bukit Kayu Hitam-Sadao serta termasuk semua CIQ yang di Utara Semenanjung dan Selatan Thailand serta VTL Laut di antara Langkawi-Satun.  Kedua-dua pemimpin bersetuju, inisiatif tersebut akan dapat membantu untuk memulihkan semula jaringan ekonomi dan perniagaan di antara kedua-dua pihak terutamanya untuk sektor pelancongan.

(Datuk Seri Ismail Sabri Yaakob ketika mengadakan pertemuan bersama Perdana Menteri Thailand, Prayuth Chan o-cha di Government House, Krung Thep Maha Nakhon, Thailand)

Dalam pada itu, kedua-dua pemimpin turut senada mengenai usaha pemulihan ekonomi.Ia antara lain, merapat kerjasama bagi mencapai sasaran perdagangan dua hala sebanyak US$30 bilion menjelang 2025. Komitmen dicapai untuk meneroka peluang pelaburan baharu di kedua-dua pihak. Perdana Menteri mempelawa pelabur Thailand meneroka sektor pelaburan baharu di Malaysia seperti ekonomi digital, ekonomi hijau dan ekonomi sekular.

Manakala pelabur Malaysia boleh menceburi Model Ekonomi Bio-Circular-Green (BCG) dan sektor baharu lain seperti penyelidikan dan pembangunan vaksin, kenderaan elektrik dan pintar, automasi dan robotik di Thailand.

"Semasa perbincangan tadi, saya dan Perdana Menteri Prayut bersetuju untuk meneruskan mekanisme dua hala yang sedia ada. Ini termasuk Rundingan Tahunan dan dua mesyuarat di peringkat Menteri, iaitu Mesyuarat Suruhanjaya Bersama bagi Kerjasama Dua Hala dan Mesyuarat Jawatankuasa Strategi Pembangunan Bersama bagi Kawasan Sempadan," kata Ismail.


Banjir Kelantan: satu PPS dibuka di Kuala Krai

KUALA KRAI, 25 Februari- Hujan lebat sejak malam tadi menyebabkan beberapa buah kampung sekitar jajahan Kuala Krai mula dinaiki air.  Sebuah pusat pemindahan sementara (PPS) turut di buka di jajahan itu iaitu di Masjid Lama Keroh yang menempatkan lapan keluarga. Berdasarkan portal Info Bencana Jabatan Kebajikan Masyarakat (JKM), PPS berkenaan menempatkan 24 penduduk terjejas iaitu sembilan lelaki dewasa, 10 wanita dewasa, tiga kanak-kanak serta dua bayi.Laman sesawang publicinfobanjir.water.gov.my melaporkan sehingga jam 7 malam tadi, bacaan paras air di empat stesen sungai utama di Kelantan telah melepasi paras bahaya.  Sungai terlibat adalah di Sungai Jenob di Tanah Merah, Sungai Lebir di Kampung Tualang, Kuala Krai, Sungai Kelantan di Kampung Temangan, Machang dan Sungai Lanas di Air Lanas, Jeli.  Manakala bacaan paras air di lain-lain sungai berada pada paras waspada dan amaran serta menunjukkan trend menaik.  Pengarah Jabatan Bomba dan Penyelamat Malaysia (JBPM) Kelantan, Zainal Madasin berkata, pihaknya bersama Polis Diraja Malaysia (PDRM) dan Angkatan Pertahanan Awam Malaysia (APM) mengatur gerak bagi membantu memindahkan penduduk terjejas terlibat.  Pemantauan dan perhatian turut diberikan kepada keadaan semasa di beberapa jajahan lain termasuk Kota Bharu, Jeli dan Tanah Merah.


65 tahun jalin hubungan diplomatik, Kuala Lumpur- Bangkok terus perkukuh kerjasama strategik pelbagai bidang

BANGKOK, 25 Februari- Sempena lawatan Perdana Menteri, Datuk Seri Ismail Sabri Yaakob ke Thailand, beliau diberi sambutan rasmi oleh rakan sejawatnya di Thailand, Jeneral Prayut Chan-o-cha, dalam satu upacara di Rumah Kerajaan.  Pertemuan sulung kedua-dua pemimpin tertinggi itu bagi memperkukuhkan hubungan diplomatik Malaysia-Thailand yang memasuki tahun ke-65. Ismail Sabri diberi penghormatan membuat pemeriksaan "Guard of Honour" sambil diiringi Perdana Menteri Thailand.

(Perdana Menteri, Datuk Seri Ismail Sabri diiringi Perdana Menteri Thailand, Prayut Chan-o-cha di Rumah Kerajaan, Bangkok)

Lawatan rasmi tiga hari ke Thailand ini merupakan sebahagian daripada lawatan pengenalan Perdana Menteri ke negara-negara Asia Tenggara sejak dilantik pada Ogos 2021.  Lebih signifikan, tiada sebarang lawatan peringkat tertinggi ke Thailand sepanjang tempoh dua tahun kebelakangan ini, disebabkan penularan COVID-19.  Pertemuan disusuli "Mesyuarat Terhad" antara kedua-dua pemimpin yang berlangsung selama sejam, sebelum sidang media bersama diadakan, bagi mengumumkan beberapa ketetapan yang dicapai.  Ini termasuk perincian rancangan pembukaan sempadan Malaysia-Thailand, kegiatan ekonomi dan pergerakan rakyat kedua-dua negara selain perkembangan projek-projek infrastruktur di sempadan.  Kuala Lumpur-Bangkok mempunyai hubungan dua hala yang sangat akrab, serta jalinan kerjasama strategik dalam pelbagai bidang yang berkepentingan bersama terutama politik, keselamatan dan pertahanan, ekonomi dan perdagangan serta bidang sosial.Laporan wartawan, Ivan Toh.


Tiga MoU perniagaan dimeterai , kerjasama R&D vaksin Malaysia-Thailand

BANGKOK, 25 Februari- Perdana Menteri, Datuk Seri Ismail Sabri Yaakob menyaksikan pemeteraian tiga Memorandum Persefahaman (MoU) Kerjasama Perniagaan pada lawatan rasminya ke Thailand.Ia berhubung kerjasama penyelidikan dan pembangunan (R&D) vaksin oleh kedua-dua negara. MoU termasuk antara Pharmaniaga Research Center Sdn Bhd dan Bio-Innova Co Ltd; Pharmaniaga LifeScience Sdn Bhd dan BioNet-Asia; serta Perjanjian lesen pembuatan di antara COVID Medicare support Inc dan Acquest Healthcare Stem Cell Research & Development Co. Ltd.  Hadir sama, Menteri Luar, Datuk Saifuddin Abdullah, Menteri Kanan Perdagangan Antarabangsa dan Industri, Datuk Seri Mohamed Azmin Ali, dan Timbalan Menteri Wilayah Persekutuan, Datuk Seri Jalaluddin Alias. Ismail kemudian hadir pada sesi Minum Petang yang dihoskan Dewan Perniagaan Malaysia-Thailand (MTCC).  Pada majlis tersebut, ahli-ahli MTCC berkesempatan berinteraksi bersama-sama Perdana Menteri tentang isu-isu perniagaan di Thailand.  Bagi tempoh Januari 2022, perdagangan dua hala di antara Malaysia-Thailand mencatatkan peningkatan yang positif kepada RM9.32 bilion, iaitu kenaikan sebanyak 20.4 peratus berbanding RM7.73 bilion bagi tempoh sama tahun lalu.  Ia menjadikan Thailand kekal sebagai rakan dagang keenam terbesar bagi Malaysia, pada masa sama Malaysia juga kekal sebagai rakan dagang keempat terbesar bagi Thailand.  Malaysia-Thailand juga mempunyai banyak pelaburan di dalam negara masing-masing.  Sepanjang tempoh 2017 hingga 2021, pelaburan Malaysia di Thailand adalah sebanyak RM4.94 bilion dengan lebih 1,000 syarikat Malaysia yang beroperasi di Thailand.  Syarikat-syarikat ini terlibat dengan pelaburan dalam pelbagai bidang, termasuk pembuatan, perbankan, penerbangan dan pelbagai sektor perkhidmatan yang lain.  Antara pelabur utama daripada Malaysia di Thailand, CIMB, AirAsia, PETRONAS, RHB Bank dan AAPICO Hitech PLC & Subsidiaries.  Manakala pelaburan Thailand di Malaysia sepanjang lima tahun lepas berjumlah RM2.19 bilion dan antara pelabur utama seperti Charoen Pokphand (CP) Malaysia, Kemaman Oil Corporation Sdn.Bhd, Emery Oleochemicals, Bintulu Fertilizer dan DSG (M) Sdn.Bhd.


Gempa 6.1 gegar Sumatera, gegaran dirasai di Barat Semenanjung

KUALA LUMPUR, 25 Februari- Gempa bumi berukuran 6.1 pada skala richter dilaporkan berlaku di wilayah Sumatera Barat pada pagi ini, kira-kira pukul 8.39 pagi waktu tempatan atau 9.39 pagi waktu Malaysia.

Jabatan Meteorologi Malaysia dalam kenyataan ringkas memaklumkan, gempa berlaku pada kedalaman 10 kilometer utara Sumatera, Indonesia atau kira-kira 76 kilometer barat laut Paya Kumbuh Indonesia.Gegaran turut dirasai di bahagian Barat Semenanjung terutama di Selangor, Perak, Negeri Sembilan dan Johor. Berdasarkan penilaian awal, gempa itu tidak menyebabkan ancaman tsunami kepada Malaysia. Sementara itu Badan Meteorologi, Klimatologi dan Geofisika (BMKG) Indonesia melaporkan gempa berukuran 6.2 itu juga tidak berpotensi tsunami. Pusat gempa dilaporkan berada di darat 17 kilometer Timur Laut Pasaman Barat.Setakat berita ini dikeluarkan belum ada penjelasan terperinci mengenai kerosakan atau korban akibat gempa gempa tersebut.


Pembukaan sempadan negara akan diumum tidak lama lagi- PM

BANGKOK, 25 Februari- Rancangan pembukaan sempadan negara akan dilaksanakan tidak lama lagi.  Perdana Menteri, Datuk Seri Ismail Sabri Yaakob berkongsi berita baik itu kepada Keluarga Malaysia di Thailand, pada majlis perjumpaan yang diadakan di Bangkok."Saya nak umumkan yang kita akan buka sempadan kita tidak lama lagi. Sekarang ni dalam proses untuk kita meyakinkan rakyat kita bahawa yang datang dari luar pun tidak boleh membahayakan kita kerana kita sudah ada dua vaksin dan sebagainya, "katanya.Majlis perjumpaan itu dihadiri kira-kira 100 rakyat Malaysia yang terdiri daripada pegawai-pegawai kedutaan dan pasangan, Ahli Kelab Malaysia-Thailand, Ahli Dewan Perniagaan Malaysia-Thailand (MTCC), pegawai tentera yang sedang menjalani kursus pertahanan dan wakil pelajar Malaysia yang menuntut di negara itu.  Dianggarkan seramai 5,000 Keluarga Malaysia yang menetap di seluruh Thailand, namun hanya 1,018 yang mendaftar secara rasmi dengan Kedutaan Besar Malaysia.

(Perdana Menteri, Datuk Seri Ismail Sabri Yaakob pada Majlis Perjumpaan Keluarga Malaysia di Bangkok)

Dalam ucapan ringkasnya, Ismail turut berkongsi perkembangan semasa di tanah air, menyentuh situasi politik, ekonomi serta status Program Imunisasi COVID-19 Kebangsaan (PICK) dan PICKids.Kemuncak lawatan rasmi sulungnya ke Thailand, Perdana Menteri dijadual bertemu rakan sejawatnya, Jeneral Prayut Chan-o-cha dan mengadakan Mesyuarat Terhad di Rumah Kerajaan.  Kedua-dua pemimpin juga akan mengadakan sidang media bersama bagi mengumumkan beberapa ketetapan yang dicapai bersama.  Ini termasuk perincian rancangan pembukaan sempadan Malaysia-Thailand, kegiatan ekonomi dan pergerakan rakyat kedua-dua negara selain kepentingan infrastruktur di wilayah sempadan.  Lawatan rasmi Perdana Menteri bertujuan mengeratkan hubungan dengan kepimpinan kerajaan Thailand dan pengukuhan hubungan diplomatik kedua-dua negara yang memasuki tahun ke-65.

Lebih signifikan, tiada sebarang lawatan peringkat tertinggi dapat diadakan sepanjang tempoh dua tahun kebelakangan ini, disebabkan penularan COVID-19.


Air Sungai Tembeling melimpah, banjir di Jerantut

JERANTUT, 25 Februari - Kampung Bantal, Ulu Tembeling di Jerantut dilanda banjir buat kali kedua tahun ini susulan hujan lebat berterusan selama tiga hari.  Air Sungai Tembeling mula melimpahi kawasan perkampungan kira-kira pukul 5 pagi tadi.  Penduduk Kampung, Jamizan Rasid ketika dihubungi berkata, "siren amaran awal telah berbunyi supaya penduduk bersiap sedia dan waspada." Katanya, banjir berlaku apabila paras air di kawasan hulu Sungai Tembeling dan Sungai Gusai dinaiki air dan melimpah ke kawasan dataran kedai dan rumah yang dibina di pesisir sungai tersebut.  Sementara itu, penduduk Kampung Bantal, Jamizan Rasid berkata, hujan lebat berterusan menyebabkan air begitu cepat naik ke tebing bersama batang kayu,ranting, daun serta sampah.


Insiden kontena tumbang di Port Klang, palsu

PELABUHAN KLANG, 25 Februari - Lembaga Pelabuhan Kelang menafikan kejadian satu video klip kontena tumbang yang tersebar di media sosial susulan gempa bumi di Sumatera, awal pagi tadi.Perkara itu disahkan oleh Pengurus Besarnya, Kapten K. Subramaniam melalui kenyataan media petang tadi."Insiden berkenaan tidak berlaku di mana-mana terminal di Pelabuhan Klang," katanya.

Terdahulu, tular satu rakaman video durasi 23 saat yang memaparkan beberapa susunan kontena jatuh dalam kejadian itu.Namun, sebenarnya video tersebut merupakan video pada 19 Februari lepas yang berlaku di Belanda ekoran ribut kuat melanda negara itu.Dalam video berkenaan boleh kedengaran bunyi angin bertiup kencang.


Kerajaan menetapkan sasaran kelajuan purata liputan internet capai 35 megabit sesaat,menjelang akhir tahun hadapan

(Tan Sri Annuar Musa pada sidang media selepas sesi sembang santai bersama usahawan MDEC di Zarith Sofhia Cafe Kampung Kongkong, Masai hari ini)

JOHOR BAHRU, 25 Februari - Kerajaan menetapkan sasaran, kelajuan purata liputan internet di seluruh negara, perlu mencapai 35 megabit sesaat,menjelang akhir tahun hadapan.  Menteri Komunikasi dan Multimedia (KKMM), Tan Sri Annuar Musa berkata, penanda aras minima bagi kelajuan internet, perlu tidak kurang daripada 20 megabit sesaat.  Bagi mencapai sasaran tersebut, syarikat telekomunikasi terlibat perlu memainkan peranan, segera menaiktaraf peralatan di menara – menara sedia ada, bagi memberikan liputan internet memuaskan.  "Banyak kawasan saya telah lawati terutamanya di FELDA Kahang, 2 TELCO, hanya 10 ke 12 megabit per saat, terdapat banyak tawaran pakej kad sim semasa kempen waktu jual kad sim, jadi terdapat banyak pengalaman pengguna""Saya tidak menyalahkan orang ramai sebab memang betul saya telah semak banyak tempat, haritu saya pergi ke Cameron Highland, keadaan yang sama iaitu kelajuan 8 – 9 megabit per saat, " kata Annuar semasa menghadiri Jelajah Saya Digital Sembang Santai Keluarga Malaysia di sini.  Pihaknya telah membekalkan peralatan kepada Suruhanjaya Komunikasi dan Multimedia Malaysia (SKMM) bagi menjalankan audit dan pemeriksaan keatas kelajuan internet di seluruh negara.  Program tersebut mengintegrasikan bantuan dan dana – dana disediakan Perbadanan Ekonomi Digital Malaysia (MDEC), dibawah satu jenama, Saya Digital.  Ia bertujuan mempergiat proses digitalisasi dikalangan komuniti perniagaan, seluruh negara.


Isu pemendapan muara sungai di seluruh negara, terus diberi perhatian

SETIU, 25 Februari - Kementerian Alam Sekitar dan Air terus memberi keutamaan kepada isu pemendapan muara sungai di seluruh negara, bagi memastikan kelangsungan aktiviti sosioekonomi masyarakat tempatan berjalan lancar.  Aktiviti seperti pertanian, akuakultur, pelancongan, pelayaran dan laluan utama bot-bot nelayan bagi industri perikanan, kebanyakannya berlaku di kawasan muara sungai.Menterinya Datuk Seri Tuan Ibrahim Tuan Man berkata, peruntukkan sebanyak RM1.6 billion untuk tujuan pemuliharaan muara sungai diseluruh negara telah diberikan.Sekali gus dapat mengatasi masalah seperti banjir, hakisan pantai dan muara sungai yang cetek.  "Di sini ada 14 muara sungai berbanding negeri-negeri lain. Negeri lain tidak banyak muara sungai dan laut. Di Terengganu ni antara yang besarlah. 14 muara sungai dan hakisan mendapan muara berlaku hampir di seluruh negara, juga berlaku di Pahang dan kita pun telah meluluskan untuk fasa ke-3 di Sungai Pahang," Menurut Tuan Ibrahim selepas Majlis Pelancaran Projek Pemuliharaan Muara Sungai Setiu di Kampung Mangkuk Setiu, di sini.

Projek pemuliharaan muara sungai berkenaan memperuntukkan sebanyak RM266 juta termasuk pembinaan struktur pemecah ombak, struktur 'training wall', lapis lindung, penyuburan pantai dan kerja pengorekan alur navigasi sepanjang 14 kilometer.  Ia sekali gus akan memudahkan nelayan, pengusaha bot, pelancong dan penduduk setempat menjalankan aktiviti sosioekonomi mereka.


Elak kesesakan di CAC; majikan perlu terima sijil digital

KUALA LUMPUR, 25 Februari - Majikan atau pihak yang berkaitan disaran agar menerima salinan sijil digital Perintah Pengawasan dan Pemerhatian di Rumah dan Perintah Pelepasan Kuarantin setelah tempoh isolasi pesakit berakhir, bagi mengelakkan kesesakan di Pusat Penilaian COVID-19 (CAC). Kenyataan Ketua Pengarah Kesihatan Tan Sri Dr Noor Hisham Abdullah menyebut berdasarkan pelaporan kepada Pusat Kesiapsiagaan dan Tindak Cepat Krisis (CPRC), sejumlah 90 peratus daripada individu yang hadir ke CAC adalah untuk tujuan discaj daripada HSO, iaitu terdapat pesakit atau majikan yang mendesak untuk mendapatkan notis secara bertulis.30 hingga 50% kes yang hadir ke CAC bukan untuk penilaian bagi kes yang merosot semasa menjalani pemantauan di rumah. Mengenai penggunaan katil unit rawatan rapi (ICU) COVID-19 di hospital, Tan Sri Dr Noor Hisham berkata enam negeri menunjukkan peratusan pengisian melebihi 50%iaitu Kelantan (86%), Johor (59), Labuan (57), Kuala Lumpur (54), Sabah (52) dan Melaka 50%Merujuk kes positif COVID-19 yang dicatatkan semalam, beliau berkata 32,070 kes direkodkan dengan 99.4% atau 31,890 kes kategori satu dan dua. Manakala 180 kes atau 0.56% merupakan kategori tiga, empat dan lima.


Gempa bumi Sumatera: pusat pentadbiran kerajaan Persekutuan turut rasai gegaran

PUTRAJAYA, 25 Februari- Gegaran turut dirasai di bangunan-bangunan pusat pentadbiran kerajaan Persekutuan, Putrajaya, susulan gempa bumi yang melanda Sumatera, Indonesia.Antara kementerian yang terlibat termasuk Kementerian Komunikasi dan Multimedia (KKMM), Kementerian Wilayah Persekutuan (KWP), Kementerian Pembangunan Wanita, Keluarga dan Masyarakat (KPWKM), Kementerian Pembangunan Luar Bandar (KPLB) serta Kementerian Perumahan dan Kerajaan Tempatan (KPKT).Setiausaha Bahagian Kanan (Pengurusan) KKMM, Mazlan Abdul Mutalib berkata situasi panik berlaku selepas gegaran itu dan kakitangan diarah mengosongkan bangunan serta turun ke kawasan lapang berhampiran."Ini melibatkan keselamatan dan SOP dan arahan yang telah diberikan ialah untuk mematuhi SOP dan juga beratur dan prosedur kita ialah memastikan kesemua pegawai telah pun turun dan kemudian mereka ditempatkan di tempat yg luas dan setelah itu kita mengambil kedatangan untuk memastikan semua telah turun," katanya.

(Mazlan Abdul Mutalib menceritakan kepada pemberita situasi semasa gegaran)

Sementara itu, salah seorang penjawat awam, Imran Ariff Mohd Amin yang menghadapi situasi gegaran itu berkata, dia dan rakan-rakan bergegas turun dan keluar dari pejabat mereka sebagai langkah berjaga-jaga."Saya terus hubungi isteri saya di Pulau Pinang..dia pun cakap dia rasa juga, jadi ini bukan benda kecil dan kita ambil langkah berjaga-jaga. Sampai sekarang pun kena berhati-hati.Saya di tingkat 29, jadi memang rasa gegaran tu. Ini pertama kali berlaku jadi memang situasi amat panik,"kata Imran.

(Imran Ariff, antara penjawat awam yang berkongsi suasana panik sewaktu gegaran)

Dalam perkembangan sama, kenyataan Pengarah Bahagian Operasi Kebombaan dan Penyelamat (JBPM) Datuk Nor Hisham Mohammad menyebut 16 panggilan kecemasan diterima di Putrajaya susulan gegaran tersebut.


Bazar Kebun Komuniti Bandar diteruskan, berskala besar

KUALA LUMPUR, 25 Februari - Program Pertanian Bandar yang dilaksana di Wilayah Persekutuan Putrajaya, Kuala Lumpur dan Labuan, membantu mengurangkan kos sara hidup penduduk bandar dengan penghasilan bahan makanan sendiri. Buat julung kalinya juga Bazar Kebun Komuniti Bandar dianjurkan yang bakal diteruskan dengan skala lebih besar. Program yang bakal dimasukkan dalam kalendar aktiviti Hari Wilayah Persekutuan itu juga merupakan platform kepada warganya memasarkan barangan inovasi pertanian yang begitu unik. Buat permulaan 12 gerai terlibat dengan antara produk masing-masing termasuk sayur-sayuran, ulam-ulaman dan produk hiliran seperti madu kelulut, cincau dan kerepek bayam Brazil. Program seperti ini, akui Ketua Setiausaha Kementerian Wilayah Persekutuan Datuk Seri Rosida Jaafar, dapat memperkasa komuniti bandar, mengoptimumkan tanah atau ruang persekitaran melalui aktiviti berkebun. "Kita bagi sedikit modal untuk mereka buat kebun bandar cara fertigasi, tepi sungai. Tetapi selepas itu, kita nak lebih daripada itu. Kita nak mereka jadikan itu satu perniagaan. Bukan hanya untuk makanan asas mereka, kita beri mereka latihan untuk berniaga juga dan bagaimana nak menghasilkan produk-produk mereka supaya menarik untuk dijual," kata Rosida di sini.

(Ketua Setiausaha Kementerian Wilayah Persekutuan Datuk Seri Rosida Jaafar, bercakap kepada pemberita mengenai Program Pertanian Bandar di Putrajaya)

Peranan serta khidmat nasihat agensi kerajaan juga menjadi batu loncatan bagi mempergiatkan aktiviti pertanian bandar malah menggalakkan penyertaan lebih ramai warga Wilayah Persekutuan.  "Kita bersyukur kita dapat bantuan dan khidmat nasihat daripada agensi kerajaan yang lain seperti Institut Penyelidikan dan Kemajuan Pertanian Malaysia (MARDI) dan Jabatan Pertanian yang memberi kerjasama yang amat menggalakkan bermulanya Program Kebun Komuniti ini pada 2012 lagi, dan saya amat bersyukur dengan agensi kerajaan yang lain," Menurut Pengarah Bahagian Hortikultur dan Pertanian Bandar Perbadanan Putrajaya, Mustafa Kamal Ismail."Antaranya memberikan khidmat nasihat dari segi penjagaan tanaman, cara pembajaan dan yang paling penting kita menggalakkan kebun kebun komuniti di Putrajaya ini, untuk menghasilkan satu kebun satu produk. Jadi Jabatan Pertanian pun berikan khidmat nasihat teknikal kepada mereka ini lah," kata Ketua Penolong Pengarah Bahagian Pertanian Bandar, Jabatan Pertanian, Muhamad Adli Salihin Samsudin.

(Terdapat 15 kebun komuniti bandar di Putrajaya)

Pelaksanaan Projek Kebun Komuniti Bandar berjaya menggalakkan warga Wilayah Persekutuan mengamalkan gaya hidup hijau menerusi aktiviti bercucuk tanam.Secara tidak langsung, inisiatif pertanian bandar bukan sahaja menjadikan kawasan perumahan dalam bandar lebih indah dan kehijauan, malah membantu menjana ekonomi warga wilayah.


Isu pengislaman tiga beradik, sidang meja bulat diadakan untuk cari penyelesaian - Idris Ahmad

TAIPING, 25 Februari - Satu perbincangan meja bulat akan diadakan berhubung isu kontroversi membabitkan Loh Siew Hong dan tiga kanak-kanak yang memeluk Islam, minggu depan.  Menteri di Jabatan Perdana Menteri (Hal Ehwal Agama), Datuk Idris Ahmad berkata beberapa individu akan dipanggil menyertai pertemuan tersebut antaranya pakar undang-undang, ahli akademik dan mufti.

Pertemuan itu bagi membincangkan dan mencari jalan penyelesaian berhubung perkara tersebut. "Hari Rabu malam Khamis nanti kita akan buat meja bulat, panggil pakar undang-undang, pensyarah dan beberapa orang mufti untuk kita bincang dan cari penyelesaian," beliau berkata demikian selepas Majlis Penyampaian Sumbangan kepada calon SPM dan STAM 2021 Simpang, di sini. Isu pengislaman tiga beradik yang merupakan anak Siew Hong sebelum ini menarik perhatian banyak pihak selepas perkara tersebut dibawa ke Mahkamah Tinggi.  Pada 21 Februari lalu, Mahkamah Tinggi Kuala Lumpur memerintahkan tiga beradik yang dalam jagaan Jabatan Kebajikan Masyarakat (JKM) diserahkan dengan segera kepada ibu mereka, Loh Siew Hong selepas membenarkan permohonan Habeas corpus difailkan ibu tunggal itu.